
ПРЕДИСЛОВИЕ

Ако ти не влезеш в големия огън, да опиташ неговата сила и да останеш невредим, ти няма да познаеш колко си силен. Ти трябва да влезеш между жените, да те опитат, да видиш можеш ли да устоиш на този огън. Те са Божественият огън. И всяка жена трябва да влезе между мъжете, да опита техния огън. И като излезе от там, да каже: „Аз съм минала през този огън, познавам го.” Тя трябва да разчита на себе си. (НАЙ-ГОЛЯМ В ЦАРСТВОТО НЕБЕСНО - изд. 1999 г. София - 426).
Светът има няколко институти, които са Божествени. Един от тях е бащата и майката - домът. Той е първият институт на Земята. По благородни и по-светло учреждение от дома няма. (Духът и плътта - изд. 1933 г. Пловдив - 163).
Ти живееш и най-първо помисли защо си дошъл на Земята. Че аз като дойда и ако аз съм се оженил, като дойда вечерно време, ако съм женен, аз какво мога да направя? Най-първо ще попитам: тази жена защо я взех. Като разреша този въпрос, ще попитам друго. И тази жена като я намери и като я взе, какви трябва да бъдат твоите отношения? Ще разреша този въпрос. Родят ми се деца. Ще питам тогава. Защо ти са тия деца? Като разреша въпроса, защо ми са тия деца ще питам: Как трябва да ги възпитавам и какви трябва да бъдат моите отношения. Туй трябва да го разрешите. После ще задам въпроса: Дали тя ме обича? Казвам: Чакай, този въпрос е неин, аз да се попитам, дали аз я обичам. По кой начин аз ще позная дали я обичам? Ще кажа на моята възлюблена: Я ми кажи най-горчивата дума, която ти имаш. Ще опитам любовта си. Като ми каже най-горчивата дума, ще видя, ако моята любов не мръдне, на място е Любовта. Благодаря. Ако мръдне сърцето ми, ще кажа: Не повтаряй тази дума, друг път не ми я казвай. Ами че в живота, ние се опитваме постоянно до къде е Любовта ни. Всичкият живот и страданията постоянно опитват от Невидимия свят до къде сме дошли в Любовта. (ЗАПАЛЕНА СВЕЩ - 307).
САМИ

Самотията е най-голямото нещастие, в което човек може да изпадне. (път към ЖИВОТА - 101).

Ако не обичаш никого, ти си сам. (ТРИТЕ ПОСОКИ - 143).
Човек ще мине и през омразата, когато не ще може да търпи никого. Той ще иска да остане сам в света, от никого несмущаван и обезпокояван. Значи, той иска да бъде сам в света, без никакви близки същества. Обаче, изпадне ли в това положение, тогава сам ще разбере ужаса на самотията. За да не изпадне в самотата на живота, човек трябва да търпи, а търпението се придобива при най-големите мъчнотии, несгоди и горчивини. (ценната дума - 117).

Всички страдания в света произлизат от това, че хората искат да живеят сами за себе си. Всякога злото се ражда от това желание да бъдем сами и да станем център на света. (сила и живот - І серия – 18).

Има един закон, в който няма нито похвали, нито укори. Там можеш да бъдеш сам. Но понеже хората не искат да бъдат сами, искат да бъдат двама, те напущат този закон и затова се явяват всички страдания. Ето защо трябва да бъдем доблестни, да изнесем без страх всички страдания. (двата природни метода - изд. „Фотинов” София - 470).

Ти сам си дошъл в света и сам трябва да живееш. А сам да живееш, какво значи? - За Бога да живееш сам, значи за всички да живееш, и всички в тебе да живеят. Това значи сам. (сила и живот - V серия - старо издание - 381).

Красотата на живота седи в това, когато онзи, който те обича, идва при тебe. Красотата на живота седи в това и да отидеш при онзи, когото обичаш. В това седи смисълът на живота. (най-голям в ЦАРСТВOTO НЕБЕСНО – изд. „Жануа-98” 1999 г. София - 245).
ДРУГИЯТ ДО ТЕБЕ

Докато живее само за себе си, човек се намира в ограничени условия на дейност; когато живее за хората, условията му се обогатяват. (божествената мисъл - 5).
Хората грешат по единствената причина, че искат да бъдат щастливи, без да взимат във внимание живота на другите. (учение и работа – 325).
Каквото желаеш за себе си, прави същото и на другите! (вечното благо - 241).
Всеки човек трябва да бъде полезен за другите, да приема и предава Божията Любов. (акордиране на човешката душа - iii т. - 168).
Излъчвате ли любов, хората ще почнат да ви търсят и да идват при вас. Ако можем да носим Любовта и да я раздаваме, ние работим за Бога. (акордиране НА ЧОВЕШКАТА ДУША - І том -167).

Ако всички хора на Земята работят и мислят едни за други, животът ще се подобри и хората ще се познаят, ще заживеят братски. (КРАДЕЦЪТ И ПАСТИРЪТ - 129).
ОТНОШЕНИЯ

Днес всеки човек, мъж или жена, търси някой да го разбира, да улесни живота му. (ДА ВИ ДАДЕ - 115).

Животът е съвкупност от отношения. Той е сложна система, основана на закони и взаимоотношения. (НОВАТА мисъл - 213).

Под думата „отношение” ние имаме пред вид само такива връзки, които повдигат човека. Връзки, които не го повдигат, наричаме забави. Те лесно се късат И развързват. (методи за самовъзпитание - 164).

Много случаи в живота показват, че хората са имали отношения помежду си още от далечното минало. (съразмерност в ПРИРОДАТА - 220).

Помни: така, както мислиш, чувстваш и постъпваш, това са отношения, създадени от началото на вечността. Всеки момент вие сте в период на опознаване, но отношенията помежду ви са от далечното начало на Битието. Приемете ли тази философия в себе си, всички спорни въпроси се разрешават изведнъж. (СЪБУЖДАНЕ - 211).
Отношенията на хората се менят. Първоначално отношенията на хората са били груби, сурови. Те са се били, нагрубявали, хапели като животни. С развитието на културата, и отношенията на хората стават по-меки и нежни. (божият ГЛАС - 136).

Сегашните отношения на хората трябва да се изменят, понеже са неестествени, лъжливи. Позлатени са само отгоре. (ДВИЖЕНИЕ НАГОРЕ - КЛАС НА ДОБРОДЕТЕЛИТЕ - 134).

Те трябва да дойдат до дълбоко, вътрешно разбиране на живота, на отношенията, които съществуват между тях. (да ви даде - 21).
Ако двама души, които имат права мисъл, се съберат на едно място, те имат красиви, правилни отношения. Между тях не се пораждат никакви противоречия. (божият глас - 139).
Когато хората мислят право, всякакво различие между тях изчезва. (божествените условия - 343).

В широк смисъл на думата, правата мисъл представя най-късото разстояние между две разумни същества. (ни мъж, ни жена - 3).

Не е въпросът как трябва да се отнасят хората към мен. Важно е как аз трябва да постъпвам, какви трябва да бъдат моите отношения към Бога, към душата ми и към моите ближни... От всекиго се изисква да държи сметка за своите постъпки и отношения, а не за отношенията и постъпките на другите. (по бога направени - 38).
Кои отношения са правилни? (божият глас - 204).
Правилните отношения подразбират отношения на свобода. (божият глас - 306).
Свободата подразбира всеки човек да се проявява така, както се подтиква отвътре. (ни мъж, ни жена - 168).
Човек трябва да бъде свободен в мисълта и в действията си, но тази свобода да носи благо, както за него, така и за ближните му. (крадецът и пастирът - 150).
Искате ли да създадете добри отношения помежду си, вие трябва да изгладите езика си, да употребявате меки думи в говора си... Искате ли да кажете нещо на човека, намерете някоя добра черта в него и говорете за нея. (учение и работа - 131).
Любовта определя правилни отношения между съществата. В Любовта противоречие не съществува. Любовта разрешава въпросите разумно... Ако в даден случай вие съзнавате, че отношенията ми към вас са определени от Бога още от вечността, вие ще ги зачитате. От това зависи вашето щастие. Туй е неизменен закон в Природата. (събуждане - 209).
Коя е причината за разваляне на отношенията между хората? - Егоистичната любов. Те говорят за Любов, за хармонични отношения, а мислят само за себе си, искат всички да ги обичат. (опорни точки на живота - 50).

За да изправите отношенията си, изучавайте законите на Любовта. Тя изправя всички недъзи. (новата мисъл - 213).

Разумният човек към всеки човек има различни отношения. (трите родословия - 257).
Гледай какви са твоите отношения към хората, не мисли за техните отношения към тебе. (абсолютна истина - 129).
Не е достатъчно само да искате другите хора да бъдат изправни към вас. И вие трябва да бъдете изправни. (ще им дам ЖИВОТ - 66).

Ще гледате да възстановите една вътрешна хармония между всички, да се нагласите като нотите - всеки на своето място. (БЕСЕДИ, ОБЯСНЕНИЯ И УПЪТВАНИЯ - 1919 г. - 14).
Човек сам чертае пътя и отношенията си към хората... От обходната му зависи уважението, с което се ползва. Каквито са твоите отношения към хората, такива ще бъдат и техните отношения към тебе. (ЕЗИКЪТ НА ЛЮБОВТА - 403).
Къде е пътят на Любовта? - Дето са добрите отношения - отношения на хармония и мелодия, на музика и песен. Искате ли да поставите здрава основа в отношенията си, вие трябва правилно да преценявате онова, което Бог е вложил във всяка човешка душа. (лъчи на ЖИВОТА - 188).
БЛИЗОСТ

Мнозина говорят за близост между хората. Те трябва да разберат какво значи близост. Между хората може да съществува само идейна близост, по законите на Любовта, Мъдростта и Истината. Всяка близост, вън от тези три закона, създава най-големите противоречия и нещастия за хората. (добри НАВИЦИ - 143).

Когато хората се обичат, душите им трябва да бъдат близо, а телата има далеч. Ако мъж и жена не живеят добре, Бог ги разделя - Той взема на оня свят или мъжа, или жената. Щом се разделят, който от двамата остане на Земята, започва да идеализира заминалия; като са далеч един от друг, те се обичат и разбират. (СИЛА И ЖИВОТ - II том - изд. „Бяло Братство” 2006 г. София -38).

Близостта е духовно качество. Близост може да има между две разумни души, но не и между тела. (мисли за всеки ден - 26.5.1991).

ЗАЩО СЕ ЖЕНИМ

Някой казва: „Аз няма да се женя”. Не, ще минеш през женитбата, тя е врата за Великия живот. (двата природни метода - изд. „Фотинов” София - 300).

Животът на съвременните хора е живот на последствия. Каквото са сели някога, това жънат. За да разберат последствията, те трябва да знаят причините на нещата. Някой момък иска да се ожени за една мома, само за това, че я обичал. Обичта е последствие на някаква причина. Ако знаеше причината за обичта си към момата, той не би се оженил за нея. Щом се ожени любовта му ще изчезне. (закони на доброто - изд. 1940 г. София - 108).

„И направи Бог человека по образ и подобие свое; мъжки и женски пол ги създаде.” Това е първата женитба, първото съчетание, което Бог е направил още в райската градина. (учение и работа - 49).
Днес хората трябва да си сътрудничат... Когато се говори за полов живот между мъже и жени (не сексуален), ние имаме предвид сътрудничеството им. Това, което жената носи в своя ум, мъжът не го носи. И това, което мъжът носи в своя ум, жената не го носи. Това, което жената носи в своята дихателна система, мъжът не го носи. И това, което мъжът носи в своята дихателна система, жената не го носи. Това, което жената носи със своята симпатична нервна система, мъжът не го носи. И това, което мъжът носи със своята симпатична нервна система, жената не го носи. Това са разграниченията, които всички хора трябва да имат предвид. (любовта дава живот - 455).

Младият иска да се жени. Защо? В къщи го ограничават. Той мисли, че като се ожени ще стане самостоятелен. (Новата мисъл - 74).
Щом напусне майка си младият момък веднага започва да търси някоя млада майка. Защо? - Не може да живее без майка. Младите момци търсят младата си майка, а младите моми търсят младите си бащи. (НАй-голям в царството НЕБЕСНО - 240).
За сега човек не е свободен. И като се жени, не е свободен, и като ражда, пак не е свободен. (ЗАКОНИ НА ДОБРОТО - изд. 1940 София-108).

Щом се оженят, те ще изгубят свободата си. Ама срещнали се. - Това нищо не значи. Като дойдат в близко съприкосновение, те се сблъскват; щом се сблъскат, изгубват също свободата си. (ЗАКОНИ НА ДОБРОТО - изд. 1940 г. София - 109).

Днес лесно се казва: „Да оженим младите.” Човек трябва да се жени съзнателно, да стане проводник на Божественото, за повдигане на човешкия род. (ПЪТ НА ЗАЗОРЯВАНЕ - 146).
А туй, което хората наричат женитба, е особен род посвещение, но не от Бога, а от змията... Всеки минава не през едно посвещение, но през няколко... Човек трябва да мине най-малко през четири посвещения. Всяко посвещение има за цел да увеличи, да разшири знанията на човека. (учение и работа - 49).

Какво представлява посвещението? Който не е минал през приятелство, свързано с интерес, през женитба, през бащинство и майчинство и най-после през смъртта, той не знае какво нещо е посвещението... Като минава през страданията и изпитанията на света, човек е минал вече през ред посвещения. (УЧЕНИЕ И РАБОТА - 50).

Всички души, които са излезли първоначално от небитието и са влезли в битието, са били все двойки. Две души са били те и тези души сега се търсят. Всички стремежи на хората, дето се любят, дето се женят, дето деца раждат, подразбира това, че всеки търси своята душа. (СИЛА И ЖИВОТ - IV серия - 275).

ЖЕНИТБА

Някои от вас са правили много репетиции за женене, но още не са се оженили. „И тази хубава сега, още не сме се женили!” - Не сте се женили, ами че как! Под „женитба” аз разбирам през целия си живот да не отправиш един гневен поглед на онзи, за когото се ожениш. Това е женитба! То е приготовление за самата Истина, за великата Истина... От чисто Божествено гледище женитбата е приготовление за великия живот. (двата природни МЕТОДА – изд. „Фотинов” София – 300).
Сега ще се спра, ще ви приведа един окултен разказ за едно племе, наречено Финуси... И името на героинята... я кръщавам Квистиния или Квистина, както искате. В нея се пробудило съзнанието и поискала да постъпи в Бялото Братство, за да може да ускори своето развитие. И тръгнала тя по света да търси начин и методи, чрез които да се домогне до това знание, като минавала през разни братства, с които не била запозната. На едно място трябвало да заложи своя ум, за да й дадат знание - заложила го; на второ място трябвало да заложи сърцето си, за да й дадат любов - заложила го; на трето място, за да добие сила, трябвало да заложи своята воля - заложила я; и на четвъртото място заложила душата си. Като заложила душата си, тя разбрала, че изгубила всичко, а не придобила нищо. Сега аз ще направя своето сравнение, ще преведа този далечен разказ. Ако ние заложим своя ум, който Бог ни е дал, ако заложим своето сърце, което Бог ни е дал, своята воля, която Бог ни е дал, и своята душа, ние ще усетим, че всичко сме изгубили: това се нарича грехопадение. Това е онзи велик разказ от Библията за райската градина, това е залагане на всичко, за да придобиеш знание и любов. Но като заложиш всичко, ти ще усетиш, че всичко си изгубил, а нищо не си придобил. Питам тогава: как трябва да се намери тази истина в света? Е, знаете ли кога се е явил бракът? Сега ще зачекна един въпрос - историята на брака. Един от адептите или от учителите на великото Бяло Братство, като паднала тя в отчаяние, обърнал се с молитва към Бога и казва, че погрешно е направила всичко туй, и да й покаже Бог един път. Тогава трябвало един от братята на Бялото Братство да се ожени, за да я спаси, да отдели половината от своя ум, да й даде половината от своето сърце. Това е онзи разказ за излизането на Ева от Адам. Тя е другата история. А сега вие се жените, но за какво? Женитбата, това е един закон за спасяване на хората, то е една от великите жертви, които човек може да направи. А сега, когато женят някого, как го женят? Поне българите как се женят? - Ще се явят най-първо стари баби, не зная как ги наричат-сватите, ще почнат отдалече да посещават дъщерята, казват: „Не мислите ли да я задомите, има красив момък, че той е такъв-онакъв, тя ще живее щастливо, те са богатички хора, заможни хора, ще бъде гледана като „писано яйце”. И майката няма да каже на дъщерята истината, а казва: „Ти ще живееш живот!” Щом се оженят, дъщерята казва: „Мамо, ти каза тъй, ама ние не живеем, както каза ти”. Майката казва: „Мама, и ние с баща ти така живеем, тъй се мъчим”. И тази дъщеря ще проповядва на своята дъщеря, че ще живее щастливо. Така се жените вие. Но ще кажете: „Тъй е направен светът”. Не женете никога, никого, не женете, разбирате ли! Онзи, който е готов да пожертва своя живот, да избави тази Квистиния, нека се ожени и като се ожени, тази женитба трябва да бъде между нея, него и Бога. Ако той може да влезе в тази област, той трябва да бъде герой където и да бъде, да се качи в невидимия свят, в менталното поле, и там да се сражава, да вземе нейното богатство, след туй да слезе в астралния свят, там да има друго сражение, да освободи сърцето на своята възлюблена, тогава да слезе във физическото поле, да освободи нейната воля, тогава да се качи в причинния свят, да освободи нейната душа, и след като й възвърне всичките богатства, да каже: „Възлюблена, аз свърших твоето избавление, вземи си всичко, ние сме свободни и можем да служим на Бога, както искаме”. Това значи женитба, а сега е обратното: сега мъжът ще заложи ума на жена си, ще заложи сърцето й, всичко ще заложи, ще я опропасти, пък и жената ще заложи някой път... Аз не засягам сега никого лично, аз засягам въпроса много принципиално, какви са сегашните ваши погрешки не ме интересува. (сила и живот – v серия - старо издание - 385).

Момък иска да се жени. Той намерил една мома, влюбил се в нея, а ти му казваш да не се жени. Той не разбира какво му говориш, защо да не се жени? Докато не намериш Господа, не трябва да се жениш. Остави човека свободен, нека се жени. В лицето на момата, той вижда Господа. Значи е намерил своя Бог. Момъкът те пита: „Ти женен ли си?” „Женен съм”. „Защо тогава казваш на мене да не се женя?” Когато съветваш някого да не се жени, това значи, да не се свързва с човек, с когото не се разбира. Не се свързвай с оня, който ще ти донесе страдания. Два ума, който се разбират, събрани на едно място, могат да създадат нещо хубаво. (НОВАТА МИСЪЛ - изд. 1947 г. София - 20).
Когато двама души се съединяват в мисловния свят чрез правата мисъл, когато единият мисли и другият мисли, тогава те са като мъж и жена. Когато в духовния свят двама души чувстват еднакво, те се съединяват в едно, като мъж и жена. Когато двама души работят заедно на физическото поле, те се съединяват, пак в едно. И най-после, когато двама души мислят, чувстват и действат еднакво, те са в най-високото поле – в Причинния свят. (НАЙ-ГОЛЯМ В ЦАРСТВОТО НЕБЕСНО - 37).

Истинската женитба е сдружаване на двама млади, да работят идейно. (сила и живот - III серия - 115).

Желая на всички, да бъдат умни, добри, морални, пълни с добродетели. Това значи, да бъдете женени. (новата МИСЪЛ - изд. 1947 г. София - 27).
ЖЕНЕНЕ

Има ли някой от вас, който да не е женен?... Които сте се женили във всички подбуждения, и казвате, че не сте женени. Кой от вас няма понятие за женитбата? Че отде ви е пръкнала мисълта да се жените? Женили сте се много пъти. Ти казваш: „Искам да се женя пак.” Гледай като се ожениш, да се ожениш на свят, та иначе да се неразженваш. Женитбата в научен смисъл на думата съществува при това: две същества с две разнородни естества от високо напрежение, от които едното дава на другото, и от високо напрежение, което взима, ще се съберат и тогава ще протече Божественият живот. (АКО ГОВОРЯ - I том - 87).
Съществуват три вида съчетания: първото съчетание е онова, което Бог прави - то е истинското и здраво съчетание; второто съчетание сам човек го прави, а третото - онова, което хората правят. Всичките мъчнотии, противоречия и страдания произтичат от последните две съчетания. (сила и живот - ІІ том - изд. 2006 г. - 452).
Казвате: „Ти няма ли да се жениш?” Ще се ожениш, когото Бог иска да те жени, а не когато хората искат да те женят. Когато дяволът иска де те жени, трябва да се пазиш и когато хората искат да те женят, трябва да се пазиш, и пък, когато Бог те жени, ти давай внимание. Когато хората те женят, стой настрана... Има хора, които дяволът ги оженил и целият ден се бият. Има хора, които хората са ги оженили, и спор има между тях, кой да бъде първи, кой да заповядва вкъщи, кой е по-учен, чий баща е от по-добро семейство... Тя казва: „Аз едно време те взех и те направих човек. Ти беше слуга при баща ми.”... А пък тези, които Бог ги оженил, те са като двете ръце, хващат се, те са като краката, вървят заедно, те са както ушите, как трябва да се ожениш? Както ръцете са се оженили, както краката са се оженили, както ушите, както очите са се оженили. Трябва да имаш един идеал. Аз сега ви говоря за онова вътрешно разбиране, за да не дойде едно вътрешно разкаяние, та да кажеш: „Защо ми трябваше да се оженя? Що ми трябваше по дяволски да се женя, що ми трябваше по човешки да се женя?” А пък о Бог те ожени, ще кажеш: „Много, добре стана, че се ожених.” (петте врати - изд. 2002 г. София - 95).

Три вида женитби има: Едни, които се извършват на Небето, други - на Земята, и трети - в ада; едни извършени от Бога, други от хората, а трети - от дявола. Всеки брак установен от Бога, ще донесе любов, мир и радост в дома; между мъжа и жената винаги ще има съгласие, лоша дума няма да се чуе; те ще прекарат блажен живот. Всеки брак, установен от хората, има за цел тяхното усъвършенстване; помежду им ще има търкане, докато се изгладят, защото два остри камъка брашно не мелят. Тази женитба не е Божие творение, а човешко; според ума на човека, ще бъде и работата му. Когато Господ създава нещо, като всемъдър. Той всичко добре нарежда; когато хората нареждат нещо, те ще го наредят така, че все ще има търкане между тях, което е необходимо за самоусъвършенстване, за изглаждане на характерите им, когато пък дяволът жени хората, тогава в къщи има раздор, разврат - всичко най-лошо. (духът и плътта - изд. 1933 г. Пловдив - 98).

Някой момък не иска да се жени, но близките му го залъгват по някакъв начин и го заставят да се ожени - след това той съжалява, че се е поддал на чужди съвети. (СИЛА И ЖИВОТ - ІІ том - изд. 2006 г. - 322).

Никой не се жени по свобода. Или майка му ще го жени, или баща му, или приятелите му или обществото. (ЗАКОНИ НА доброто - изд. 1940 г. София - 108).
Много моми и момци са станали нещастни по единствената причина, че родителите им са се противопоставяли на техния избор - оставете всеки сам да си избере мома или момък, който да отговаря на сърцето му. Ако направят някаква погрешка, те ще страдат и сами ще изправят погрешката си - поне от Любов. (СИЛА И ЖИВОТ - II том - изд. 2006 г. - 367).

И ние, умните хора, които сме свършили университет, не сме научили този основен закон, че не сме ние, които решаваме въпросите, а казваме на синовете си и дъщерите си: „Ти така ще направиш, иначе ще направиш”. Защо грешат майките? Една майка, която е родила син и дъщеря, трябва на две неща да ги научи - да каже на дъщеря си: „Дъще, аз се ожених за баща ти заради тебе, но ти ще любиш Бога, няма да жертваш живота си за никого другиго, освен за Бога. Ако не искаш да постъпиш тъй, аз нямам нищо общо с тебе”. После, ще извика сина си и ще му каже: „Синко, аз те родих, но ти няма да бъдеш вагабонт, да се продаваш. Трябва да обичаш Бога!” А сега как постъпват? Израсне дъщерята и майката казва: „Ха да те нагласим добре, да можеш да се харесаш, че да те наредим добре в живота!” И започват да канят момците. Дойде един, майката казва: „Аз не харесвам този”. Като че тя ще се жени! Момата казва: „Аз пък искам него”. Бащата иска друг. И най-после, момъкът казва: „Те не ме искат, но и аз тях не искам”. След туй майката урежда работата със сина си. Той дига шум, тази иска, онази не иска. Един ден и снахата казва: „Баща ти, майка ти не ме искаха, но сега пък и аз не ги искам!” И тъй, уредиха работите. Във всяка една къща днес тъй се уреждат работите. И после хората питат: „Защо Господ е наредил така?” - „Е, съдба, тъй решил Господ!” Не е съдба това. Ти трябва да се научиш, като носиш туй дете в утробата си, да му кажеш: „На Бога ще служиш!” А сега служим на кого? - Служим на църквата, на държавата, а на когото трябва да служим, не служим. Аз казвам: Най-първо трябва да служим на Бога на Любовта! (ДВАТА ПРИРОДНА МЕТОДА - изд. „Фотинов” София - 463).

Вие казвате: Нашият Учител казва, че не трябва да се женим. Ако ще продаваш ума на твоята жена, сърцето, волята, душата й, не се жени, кракът ти да не стъпи в нейната къща. И ако ти, като жена, ще постъпиш така, не се жени. Но ако ти, като герой или героиня, идеш да я освободиш, ожени се за нея, ожени се без сватове, без попове, без ничия друга сила, освен само едната Божествена Сила, Божествена Любов, която те прониква. Туй трябва да бъде новото схващане за брака. (сила и живот – v серия - старо издание - 381).
Бог е предвидил отначало съдбата на човека. За всяка душа Той е определил другар или другарка, да живеят в радост и веселие. Чакай времето да срещнеш своята другарка. „Кога ще дойде тази душа?” Може да дойде днес, може да дойде и утре. Чакай тази душа и с нищо друго не се лъжи. Ако се ожениш за друга жена, ще нарушиш Божия план. Не бързай за разрешението на този въпрос. Като срещнеш определената за тебе душа, пред тебе ще се открие нов свят. (ЛИКВИДАЦИЯ НА ВЕКА - 19).

Кога да се женим

Казвате: „Ти няма ли да се жениш? Ще се ожениш, когато Бог иска да те Жени. (ПЕТТЕ ВРАТИ - изд. 2002 г. София - 95).
Ако се жените, навреме да се жените. (ОПОРНИ ТОЧКИ НА ЖИВОТА - 129).
Бог не одобрява преждевременна женитба. (ДА ИМ ДАМ ЖИВОТ - 194).
Някой жена може да каже: „Аз трябва да стана майка? Че много голям чин искаш.” Че отде накъде? Че много голям чин искаш, майка искаш да станеш! Той иска баща да стане. Всички сте амбициозни. Казвате: „Я оженете вашата мома.” Аз считам тези бащи и майки за много глупави. Дъщерята няма още осемнадесет години и казват: „Да я оженим, да стане майка.” Момъкът няма още двадесет години и казват: „Да го оженим, да стане баща.” Той иска като Бога да твори, баща да стане. Казват: „Роди му се дете.” то е едно недоносче. Какво ще роди една мома на петнадесет-шестнадесет години? Един глупак. (петте врати - изд. 2002 г. София - 94).
Един ученик на Бялото Братство няма право да се жени, докато не навърши 33 или поне 30 години. Момата трябва да бъде на 28 години. (беседи, обяснения и упътвания от учителя - 1922 г. - 204).
Ако живеете по закона на Бога, няма защо да се жените, ако сте вън от неговите закони, женете се, колкото пъти искате (скръб и РАДОСТ - III т. - изд. 1994 г. София - 184).

ИЗБОР ПРЕДИ БРАКА

Не правете избор. Когато решите да се жените, не се колебайте между трима, четирима кого да изберете. Докато се колебаете, не се женете. Щом се спрете на едного и не правите избор, оженете се. Слънцето е едно, няма защо да чакате да се явят няколко слънца. (НОВИЯТ СВЕТИЛНИК - 251).
Мома иска да се жени. Избира един момък, гледа го красив, приличен човек. Пита: „Може ли да ме храни?” - Да може, той получава 400 ÷ 500 лева месечно. - Какво е свършил? - Еди-какво си. - Добре тогава. - Да, но тия неща не са съществени: този мъж утре може да бъде уволнен, и тия 400 ÷ 500 лева доход ще изчезнат. Ако жената разбира това, тя трябва да разпитва и да наблюдава, като ясновидка, сърцето и ума му, да пожелае да влезе в неговата къща, да обиколи стаите, библиотеката му, да види, как са наредени книгите му; после, нека види неговата готварница, да посети градината на неговата любов, на неговото милосърдие, на неговата справедливост, какви цветя е посадил; ако всичко това е в изправност, тя може да каже: Виж, оженвам се за този мъж. Това е истинска женитба. Същото трябва да направи и мъжът. (духът и плътта - изд. 1933 г. Пловдив - 171).

Когато един момък знае, че друг някой обича една мома, не е позволено и той да я обича. Тя няма нужда от неговата любов. Той трябва да обикне някоя друга мома, която никой не я обича. (най-ГОЛЯМ В ЦАРСТВОТО НЕБЕСНО - 20).
Жената очаква мъж ангел. Ама този идеален мъж за глупава ли жена ще се жени? Трябва кукувица да й е изпила ума. Глупав за глупав се жени и умен за умен се жени. Тъй е. И сега казват: „Каквото Господ е определил.” Господ е определил умен с умен, глупав с глупав, праведен с праведен и грешник с грешник. Праведен с грешен не може да се оженят... В една яма може да влязат и вълци и овце, ама то е едно изключение... Там овцете са отделно, вълците също. Всяко нещо е отделно в света. (СИЛА И ЖИВОТ - IV серия - изд. 1922 г. - 216).
Мъжете трябва да търсят всякога умни жени. Един мъж, който намери глупава жена, той е изложен на големи страдания и несрети в живота... Една жена трябва да търси най-добрия мъж, и ако жената намери някой мъж с глупаво сърце, тя ще бъде най-нещастна... Всеки мъж трябва да държи в мисълта си, че трябва да бъде добър. А пък жената трябва да държи в мисълта си: „Аз трябва да бъде умна.” (ако говоря - І том - 86).
Ако се жениш и избереш най-красивата жена, ти не постъпваш по закона. Ти не се жениш за нея, защото я обичаш, а за красотата й. Това не е морал! Ти ще избереш не най-красивата, но най- скромната. Хората в света не се женят както трябва. Ако имаш 100 моми за избор, ти ще избереш най-скромната, а не най-красивата. Ти си пред Бога и твоята женитба пред Бога е благословена, приета е горе на небето. Избереш ли най-скромната, най-незавидната, от небето казват: „В този човек има морал!” (ДВАТА ПРИРОДНИ МЕТОДА - изд. „Фотинов” София - 466).
Някоя мома иска да се жени. Първо тя трябва да се запита: „Щом искам да се женя, ще постигна ли това, което търся?” Ако с женитбата си може да постигне това, което търси, нека се ожени, ако не може да го постигне, по-добре да не се жени. (да им дам живот - 37).
Като се жените, си задайте въпроса: „Жената, която избирам за другарка в живота си, ще помрачи ли моето слънце или няма да го помрачи?” Ако го помрачи, дръжте я настрани, ако не го помрачи, оженете се за нея. (праведният – 50).
Вървите през една гора. Срещате двама млади, мома и момък, които се разговарят. Момата говори и от време на време дига ръката си нагоре, хване едно клонче от някое дърво, откърши го и отмине, нататък. Това показва, че един ден тази мома по същия начин ще откърши нещо от момъка, с когото днес така хубаво се разговаря: ще откърши нещо от него и ще продължи пътя си. Какво трябва да направи този момък? Като гледа, как безгрижно момата чупи клончетата на дърветата, момъкът трябва да каже: Сбогом! Аз заминавам. Отивам в странство и след десет години ще се върна. Тогава ще се срещнем и поговорим. (царСКИЯТ ПЪТ НА ДУШАТА - 225).
Ти никога няма да се жениш за жена, която прави престъпления. Ти никога няма да се жениш за жена, която прави грехове. От такава жена далеч ще бъдеш. Друг е въпросът, ако жената прави погрешки. За жената, която прави погрешки, можеш да се жертваш, но за жена, която прави грехове - никога. Ако искаш да имаш една другарка, ожени се за жена, която и погрешки да не прави. И за жената е същото. И жената трябва да се ожени за един мъж, който и погрешки да не прави. Само така тя може да бъде щастлива. Ако пък искаш да направиш една жертва, можеш да се ожениш за мъж, който прави погрешки. При това положение човек е свободен, но после да не съжалява. Той трябва да мисли, че това е направено тъй, както Бог постъпва с нас - Той се жертва за нас. (път на зазоряване - 462).
Един млад господин отишъл при един евангелски проповедник и започнал да плаче и нарежда: „Голяма е скръбта ми ... Обичам една мома, искам да се оженя за нея. Ако не я взема, ще се самоубия, не мога да живея без нея.”... Не минало много време, той пак посетил проповедника и му казал: „Благодаря на Бога, че не изпълни желанието ми. Бях на една вечеринка и видях, че моята възлюбена игра през цялата нощ с един млад офицер, без да обърне най-малко внимание на мен. Не искам такава мома.” (сила и ЖИВОТ - II том - изд. 2006 г. – 438).
Мъже и жени, които ще се женят, не трябва да имат еднакъв темперамент, еднакъв мозък, пръстите и носовете им не трябва да бъдат еднакви. (сила и живот – ІІІ серия - 238).
Ако днес мъжът и жената не живеят добре, причината за това се крие във факта, че мъжът се жени за жена, която е повече мъж, отколкото жена, и жената се жени за мъж, който е повече жена, отколкото мъж. Това е едно голямо нещастие за съвременното човечество. (БОЖИЯТ ГЛАС - изд. 1940 г. София - 271).
Когато търси момата, всъщност момъкът търси майка си. Когато момъкът намери майка си в момата, животът и отношенията им вървят правилно. (учение И РАБОТА - 182).
Аз ще ви дам съвет на дъщерите, които искат да се женят. Ако ме слушат, следния съвет им давам. За този съвет знаете колко бихте дали, но аз ще го дам без пари. Ако един син има майка, която обича, синът всякога трябва да се ожени за една мома, която прилича на майката. Дъщерята да се ожени за един момък, който прилича на баща й?. Когато тя се жени за момък, който не прилича на баща й, всякога ще има противоречие в живота, ще има разногласие. Когато се жени за момък, който прилича на баща й, ще има обединение. (ВЪЗПИТАНИЕТО – ІІ том - изд. 1999 г. София).

Една мома, като се жени, трябва да разбира закона, да се жени по закона на Любовта. Отиват ли сватове пред нея, убеждават ли я, пред мене въпросът е предрешен. Онази мома, която ще се жени, тя трябва да познава своя възлюбен, да прочете надписа му, и нищо повече. Остане ли други да те женят, въпросът е свършен. (двата природни метода - изд. „Фотинов” София - 468).
СЪВЕТИ

И ние, умните хора, които сме свършили университет, не сме научили този основен закон, че не сме ние, които решаваме въпросите, а казваме на синовете си и дъщерите си: „Ти така ще направиш, иначе ще направиш”. Защо грешат майките? Една майка, която е родила син и дъщеря, трябва на две неща да ги научи - да каже на дъщеря си: „Дъще, аз се ожених за баща ти заради тебе, но ти ще любиш Бога, няма да жертваш живота си за никого другиго, освен за Бога. Ако не искаш да постъпиш тъй, аз нямам нищо общо с тебе”. После, ще извика сина си и ще му каже: „Синко, аз те родих, но ти няма да бъдеш вагабонт, да се продаваш. Трябва да обичаш Бога!” А сега как постъпват? Израсне дъщерята и майката казва: „Ха, да те нагласим добре, да можеш да се харесаш, че да те наредим добре в живота!” И започват да канят момците. Дойде един, майката казва: „Аз не харесвам този”. Като че тя ще се жени! Момата казва: „Аз пък искам него”. Бащата иска друг. И най-после, момъкът казва: „Те не ме искат, но и аз тях не искам”. След туй майката урежда работата със сина си. Той дига шум, тази иска, онази не иска. Един ден и снахата казва: „Баща ти, майка ти не ме искаха, но сега пък и аз не ги искам!” И тъй, уредиха работите. Във всяка една къща днес тъй се уреждат работите. (ДВАТА ПРИРОДНИ МЕТОДА - изд. „Фотинов” София - 463).

Когато оженваме една мома за един момък, това не е ли заблуждение? Вие им казвате: „Ще се ожените, ще бъдете щастливи”. Хубаво, щастливи стават ли? - Не. Те ще народят синове и дъщери, но като не разбират закона, ще народят идиоти, престъпница. (двата природни метода - изд. „Фотинов” София - 463).

Какво казва майката? - „Слушай, дъще, ти не трябва да бъдеш толкова глупава, ти ще трябва да се ожениш за онзи граф. Той е богат, има къщи, ти ще живееш като графиня.” Христос казва: „Слушай, тук има един много беден овчар, за него ще се ожениш”. Майката казва: „Ти луда ли си?” Щом се поколебаеш, въпросът се свършва. Христос казва: „За този овчар ще се ожениш, той е беден, но много добър”. Мнението на Христа и мнението на майката се различават. Христос казва: „Ако питаш мене, за бедния овчар ще се ожениш”. Дойдат братята и сестрите й, казват: „Ти си била много глупава!” Разказват: „А, тя, нашата сестра, не е с ума си”. С ума си ли не е? Ами ако още тази вечер Господ изтегли душите ви и отидете на небето, как мислите, във вашите стаички ще има ли нещо скрито? Там ще се разрешава този въпрос, да се ожените или не а не тук на Земята. Не се разрешават тук нещата, но горе, горе. (двата природни метода - изд. „Фотинов” София - 470).

Не, трябва да знаем, че има един Бог над нас, Който не е само вън. Той е и вътре в нас, и вън от нас. Той регулира целия ни живот. И не само Той е над нас, но ние сме заобиколени от мно​жество други разумни същества, които упражняват влияние върху нас. (Двата ПРИРОДНИ МЕТОДА - изд. „Фотинов” София – 46).

Различни служби се дават на Ангелите. Някои... устройват женитбите, като правят ред изчисления, изучават характера на хората, кой за кого може да се ожени, колко и какви деца ще има и т. н. Като знаете това, вие можете да изпратите молбата си до един от Ангелите, които се занимават с женитбите на хората, и да го помолите да ви отговори, трябва ли да се жените или не. Понеже този Ангел ви познава от хиляди години, веднага ще ви направи хороскоп и ще каже, че в сегашния ви живот нямате благоприятни условия за женитба. Сега трябва да приготвяте добри условия за бъдещия си живот. Ако не го послушате и се ожените, нещастията ще ви следват едно подир друго: жена ви ще се разболее и ще умре, децата ви ще боледуват, вие ще боледувате и т. н. Най-после ще видите, че сте направили грешка и ще съжалявате, че не сте послушали съветите на вашия Ангел. Има случаи, когато вашият Ангел ще ви посъветва да се ожените, защото трябва да родите деца, които да възпитате в духа на новите идеи. Тогава пък у вас няма да има желание да се жените и ще се противопоставите на съветите на Ангела. Не се ли ожените ще сгрешите. Каквото е писано на човека, това трябва да се изпълни. Ако искате да станете учител, или да заемете друга някаква служба, вие пак можете да се обърнете за съвет към някой Ангел. Щом молбата ви е искрена, непременно ще получите отговор., който ще бъде точен, съгласен с това, което е определено за вас. (малки и големи придобивки - 52).

СРОДНИ ДУШИ

Съвременните хора не живеят още в душата си и въпреки това говорят за любов, за сродни души. Момъкът обича някоя мома и я нарича сродна душа. Защо я нарича сродна душа? Защото му дава нещо хубаво от себе си. Тя излива красиви чувства към него, заради което я нарича сродна душа. И фурнаджията дава хляб на клиентите си, но не е сродна душа за тях. А какво по-хубаво нещо има в света от хляба? Въпреки това, вие не можете да кажете, че който ви дава хляб, той е ваша сродна душа. Вие можете да наречете сродна душа само онзи, който е готов да се жертва за вас при всички условия на живота ви. (естестВЕН РЕД НА НЕЩАТА - 19).

Някоя мома намери някой момък, ожени се за него и казва: „Моят възлюблен, той е!” И попът дойде и ги венчава в името Божие. Не се минава един месец след женитбата, и тя казва: „Не е той.” Мъжът намери някоя жена, ожени се за нея и казва: „Не е тя!” Всеки се намира в положението на английския реформатор Джон Уесли, който се влюбва в една мома, оженва се за нея, но три дни след женитбата си казва на приятеля си: „Не си струва човек да се жени.” - Защо? „Не е тя, не е моята душа, която аз търсех.” (сила и живот - IV серия - изд. 1922 г. София - 276).

Срещнал на пътя си една красива мома, заради което сърцето му трепнало. Тази мома го отбива от неговия път и му дава ново направление в живота. Защо тръгнал подир тази мома? Защото му била сродна душа. Какво сродство е това, което утре може да се разруши? Не ако е въпрос за сродство, знайте, че всички души, които са излезли от Бога, са сродни. (ЕСТЕСТВЕН РЕД НА НЕЩАТА - 22).

Всяко обикновено човешко отношение хората го наричат сродство. Какво сродство е това, което трае само ден-два? Днес гледате парче желязо чисто, светло, но след няколко деня го виждате покрито с ръжда. Там дето става окисляване, никакво сродство не съществува. Всяко окисляване говори за несъвършенство на нещата. Какво сродство е това, ако с приближаването си към една мома, момъкът изопачава характера й? Сродни души са ония, които всеки момент повдигат и облагородяват характера си. Всеки човек трябва да съдържа качествата на златото. Истински характер е този, който при всички условия не се изменя. (ЕСТЕСТВЕН РЕД НА НЕЩАТА - 22).

Душите две по две слизат от Бога. Това са сродни души. Предполага се, че човек има 777 кардинални прераждания и от тях ще има 12 епохални. Епохални прераждания са тези, когато две сродни души се срещат на Земята. Когато двамата, които се обичат, се срещат на Земята, горчива дума не си казват и извършват в живота велики работи. В другите прераждания, когато едната душа е долу, другата е горе. Тази, която е горе, ще ти избере някого тук, който прилича на него и чрез него ще се проявява. (АКОРДИРАНЕ НА ЧОВЕШКАТА ДУША - I том - 150).
Сродните души са поставени, за да работят като дясното и лявото полушарие на мозъка, това се нарича поляризиране. Другата душа може да е в другия край на света или в Невидимия свят, те ще се свържат заедно. Пространството, материята не могат да препятстват. Това е закон на Любовта. Когато на мериш сродната си душа, идваш в пълнотата на Любовта, тогава Бог се проявява чрез теб... Когато две сродни души се оженят, сродството изчезва. (АКОРДИРАНЕ НА ЧОВЕШКАТА ДУША - I том - 150).
Двата полюса на една двойка не могат да се приближават съвсем. Те имат известно отношение помежду си, както двата полюса на Земята. (АКОРДИРАНЕ НА ЧОВЕШКАТА ДУША - I том - 151).
Сродните души са човешки души, над които има един съвършен Дух. Именно този е Дух, който ги ръководи, който раздава всички блага. Сродните души имат еднакво предназначение, но имат две различни служби. ((АКОРДИРАНЕ НА ЧОВЕШКАТА ДУША - I том - 151).

Човек, който обича всички хора прави връзка със своята сродна душа. (АКОРДИРАНЕ НА ЧОВЕШКАТА ДУША - I том - 152).

За да може да се прояви човек, трябва два центъра, това са именно сродните души. Може сродните души да са на еднаква степен на развитие, а може едната да е по-развита от другата. Когато две сродни души се срещнат на Земята, то, ако има благоприятни условия, и двете остават да работят заедно. А някой път след известно престояване тук, едната сродна душа отива горе, и тази, която е долу работи под впечатлението на последната, когато са били на Земята. През сродната душа всичко минава. Ако е в Невидимия свят, тя е ръката, през която идват всички неща към теб. Тя вдъхновителката. Всичко, което идва от Бога, минава през нея към нас и през нас към нея. (АКОРДИРАНЕ НА ЧОВЕШКАТА ДУША - I том - 152).
Представете си, че има една градина, създадена от теб. Този, който сади и приготовлява градината, е сродната душа. Кога се сливат сродните души? В края на краищата, когато завършат своята еволюция, те се сливат и заедно работят. (АКОРДИРАНЕ НА ЧОВЕШКАТА ДУША - I том - 153).

Двете сродни души са колективност. Едната сродна душа е сбор от всички същества, които са те обичали, а другата - сбор от всички души, които са обичали онази души, които са обичали онези души, които образуват колективизацията на другата сродна душа. Значи двете сродни души са сборност на души, обичани и обичащи. (АКОРДИРАНЕ НА ЧОВЕШКАТА ДУША - I том - 153).
Сродната душа представлява Божествената страна на живота. Без любов към сродната душа никаква любов към другите не може да се прояви. Любовта към другите е поляризиране на любовта към сродната душа. (АКОРДИРАНЕ НА ЧОВЕШКАТА ДУША - I том - 152).
Двете сродни души вървят успоредно и са свързани с Висши същества, които са в този път. Успоредните линии са пътища на Разумни същества. Те не влизат в стълкновение, не се пресичат. Две души, които се обичат, като се стремят към Бога, пътищата им са успоредни, има хармония между тях. (АКОРДИРАНЕ НА ЧОВЕШКАТА ДУША - I том - 153).
Трябва да се стремиш да дадеш място на сродната душа да се прояви чрез теб. Отвори сърцето си към нея. Всичко най-идеално, което можеш да си представиш, ще си мислиш, че е сродната душа. (АКОРДИРАНЕ НА ЧОВЕШКАТА ДУША - І том -153).
Когато сродните души се слеят, идва единството и тогава външните противоречия изчезват, тогава става сливане с Бога. Или по-точно казано, тези две сродни души не се сливат, но образуват една система. Те не обезличават. След това една двойка ще се слее с друга двойка, после с трета и т. н., най-сетне ще се слеят всички души и ще се образува космичния човек. Така сродните души като се сливат по две и повече, ще станат едно цяло, без да се обезличават, ще работят заедно и ще образуват една мощна сила. Всички двойки, обединени заедно, ще образуват една Вселена, едно цяло. (АКОРДИРАНЕ НА ЧОВЕШКАТА ДУША - I том - 153).
Всички сродни души живеят в закона на Любовта. Всички сродни души съставляват едно цяло. Това тяло е Христос. В сродната душа се чувства присъствието на Бога и на Христа. (АКОРДИРАНЕ НА ЧОВЕШКАТА ДУША - І том - 153).
НАМИРАНЕ СРОДНАТА ДУША

Непременно трябва да видите своята сродна душа от Небето. Павел казва: „Нито жена без мъж, нито мъж без жена.” С това той подразбира, че двата сегашни принципа - мъж и жена трябва да се слеят в една душа. (сила и живот – ІV серия - изд. 1922 г. София - 290).
Тези две сродни души са двата полюса, дето се ражда животът (сила и живот – ІV серия - изд. 1922 г. София - 277).
Както върви сегашната еволюция, тя е еволюция на кармата или аз я наричам „изплащане на кармата.” Ние вървим по един прав пъти, няма да се мине много, ще влезем в пътя на Божествената еволюция; затуй аз ви подканвам да изпълните този закон - да намерите ближния си. Намерите ли своята ближна, сродна душа и любите ли я както себе си, ще бъдете в Божествения път. Като намерите тая душа, няма да я целувате, няма да я барате и пипате, а само отдалеч ще я гледате. Ще кажете: „Да, но аз искам да си я постисна малко.” Щом речеш да я постиснеш, пропадна всичко. Туй, което може да се гали, пипа, целува, то се разваля. Целувките, стисканията са само предаване. Когато обичаме някого, ние повече взимаме, отколкото да даваме. Постиснем някого: „Аз те обичам.” Но чрез това, ние взимаме. Виждал съм някога, вземат едно мехурче, пълно с въздух, вдигат го, постиснат го, то се изпразва. Вземе шишенцето, глътне глътка, после го тури в джоба си и казва: „Колко го обичам!” Щом се изпразни шишенцето, вече не се обича. Това са лъжливи понятия за Любовта. Има нещо по-хубаво от прегръдките, има нещо по-хубаво от целувките, има нещо по-хубаво от гладенето, от сегашното виждане, разбирате ли? И когато казвам, че едно малко преживяване, едно мигновено виждане на Бога струва повече от хиляди животи, туй подразбирам аз. И когато видиш и познаеш тази душа, за която Христос казва да я познаеш и да я възлюбиш, ти ще по-чувстваш в себе си голяма сила - не само в тялото си, но ще почувстваш такава сила, каквато никога не си чувствал; ще изпиташ такова едно проясняване на ума, че изведнъж ще започнеш да виждаш много далеч, оттатък Млечния път. Да видиш Бога, това е много нещо! (СИЛА И ЖИВОТ - ІV серия - изд. 1922 г. София - 287).
Само когато намериш душа, сродна на твоята, която да съставлява противоположния полюс на твоя живот, само тогава ще има растене, и ще започне истинската еволюция. (СИЛА И ЖИВОТ - IV серия – 287 ÷ 290).
В тези два полюса започва да действа Божествения принцип и да се проявява Бог. (СИЛА И ЖИВОТ - IV серия изд. 1922 г. София - 288).
Само когато придобиеш истинското знание, само тогава ще намериш другия полюс на своя живот, или пътя за своето възлизане... Всичката тайна седи в това, да намериш своята възлюблена, сродна душа. Не я ли намериш, никой Учител няма да те вземе да ти показва своето дълбоко, тайно знание, да ти покаже пътя на твоето възлизане. Като намериш тази сродна душа, ще тръгнеш напред. (СИЛА И ЖИВОТ - IV серия - изд. 1922 г. София - 277).
Първо ще намерите методи в своето съзнание, подсъзнание, самосъзнание и свръхсъзнание, и, само като приложите тези методи в живота си, ще намерите своята сродна душа, и, като я намерите, двамата мълком, тихо ще започнете да работите и няма да правите голям шум в света. (СИЛА И ЖИВОТ - IV серия изд. 1922 г. София - 288).
Подсъзнанието - това е душата, съзнанието - това е сърцето, самосъзнанието - това е умът, свръхсъзнанието - това е човешкият дух. (сила и ЖИВОТ - IV серия – 290).
Всеки от вас ще намери своята сродна душа, и, като дойде при мене, ще кажа: радвам се, че Бог е влязъл във вас. И ще влезете с радост в Божия храм, и само тогава можете да словословите Бога. Как ще го словословим? – Само чрез закона на тази велика Любов, която може да прозре във вашите души. (СИЛА И ЖИВОТ - IV серия изд. 1922 г. София - 290).
ПРОВЕРКА ПРЕДИ БРАКА

И мъжът, и жената трябва много добре да се познават. Ако познавате мъжа си, само тогава ще намерите любовта му. Не се ли познавате, не се женете. (СИЛА И ЖИВОТ - II том - изд. 2006 - 111).
Вие трябва да познавате ценното, което Бог е вложил във всяка душа и заради него да му отдадете нужното място в себе си. Ако и той познава ценното във вашата душа, между вас ще се създадат правилни отношения. (лъчи на живота - 188)

„Учителю, намерих една добра сестра, истинска последователка на Христа. Искам да се оженя за нея. Какъв съвет ще ми дадеш?” Ще те посъветвам да не бързаш, докато не се опознаете. Тя е добра християнка, с Христа може да живее добре, защото Христос знае да се обхожда с нея, а ти не знаеш. За Христа тя е добра, но не и за тебе. (новият СВЕТИЛНИ - 192).
Американците, когато ще встъпват в брак, те не пращат сватове, които да им уреждат работата, а пращат младите при някой френолог, за да ги изследва и да се произнесе могат ли те да живеят и да встъпят в брак. След това ги пращат при някой физиономист, после - при някой астролог и ако всички сведения си схождат в благоприятен за тях смисъл, те встъпват в брак и образуват една щастлива двойка. Тъй че, когато хората се женят, центровете на техните мозъци трябва да имат известно съотношение. (СИЛА И ЖИВОТ - III серия - 229).
Когато иска някой да знае да се жени или не нека отиде при някой астролог, да му плати и той ще му каже кога да се жени, кой месец, за коя жена или изобщо дали да се жени и т. н. Практически този въпрос е решен, само че трябва да намериш човек, който да ти каже. (беседи, обяснения и упътвания от учителя - 1922 г. - 203).

Жена, която има сплескан нос, не трябва да се жени, защото непременно ще има бой и плач. Ако носът на вашия мъж е сплескан, стойте настрана - знаете ли защо? Понеже дихателната система съответства на сърцето, на чувствата, на Любовта - колкото повече тя е развита и поема повече въздух, има повече чувства. Ако дихателната система не е развита, носът показва, че той е сиромах в това отношение. (веригата на божествената любов - 467).
Ако момата има много тънки вежди като ибришим, не се женете за нея. (веригата на божествената любов - 467).
Когато някой мъж иска да се жени Господ му казва: „Ще намериш една жена, на която съдбата да мяза на твоята лява ръка. Каквото е писано на лявата ти ръка, такава трябва да намериш.” А когато една мома иска да намери своя другар, трябва да погледне дясната ръка, какво е писано на дясната ръка и такъв да намери. Тия двете ръце се събират заедно и както те се спогаждат, и двама ще се спогаждат. Ако момата носи качествата на лявата ръка на момъка и ако момъкът носи качествата на дясната ръка на момата ще живеят по Божественому. (път на зазоряване - 439).
Когато се жените, изпитвайте човека, когото сте избрали... Някоя мома казва: „Когато се оженя, аз ще се преобразя” не, ти ще намериш дъното. И целият свят да ви обещават, не се качвайте на неговата лодка. (сила и живот - ІІ том - изд. 2006 г. - 143).
Някоя жена мисли, че ще изправи мъжа си, мисли се за много умна да направи това. Никога. (веригата на божествената любов - 466).
КОЙ НЕ ТРЯБВА ДА СЕ ЖЕНИ

В Писанието е казано, че една държава трябва да се населява с разумни хора. Ние трябва да ограничаваме женитбата. (най-ГОЛЯМ В ЦАРСТВОТО ВЕБЕСНО - изд. - Жануа - 98- София - 1999 г. 199).
Не се позволява женитба между болни, слабоумни, покварени. Трябва да се женят здравите, за да дадат добър плод. (A3 ВИ ИЗБРАХ - изд. 1995 г. София - 191).
Като се ожениш какво правиш? - Добиваш своята чистота. Щом си чист, не трябва да се жениш, щом си нечист, жени се... Щом влезеш в епохата на истинското развитие, имаш чистота, законът за женитбата ще се измени (сила и живот - iv серия - изд. 1922 г. София - 285).
Човек, който се жени, не може да намери Бога. Той може да покаже пътя на другите хора към Бога, може да помага на човечеството, но той е далеч от Бога. Аз ви казвам истината. Човек, който мисли да се жени, той не може да намери Бога. Ти първо ще се жениш, ще раждаш деца, но когато дойдеш да разрешаваш онзи великия въпрос, „още едно ти не достига”, тогава няма да мислиш за жена, за майка, за деца, за мъж, за света, няма да мислиш за народ. То е идеалното нещо. Няма да се отречеш от света, т. е. аз трябва да бъда положителен, ще се откажеш от света, но от кой свят? - От света на заблужденията. (ДВАТА ПРИРОДНИ МЕТОДА - изд. „Фотинов” София - 299).
Не трябва да се женят тези, които ще раждат духовни деца. Които не трябва да се женят, трябва да служат на Бога, да раждат духовни деца. Другите нека се женят. Под раждане на духовни деца се разбират две неща: първо ще пращате по света добри мисли, хубави чувства и ще постъпвате според великия идеал; това са вашите деца, това е дело на Любовта. Второ, тези хора, които ще събудиш за Божественото, те са пак твои духовни деца, ти си ги родил. (АКОРДИРАНЕ НА ЧОВЕШКАТА ДУША – І т. - 1156).
КОЙ МОЖЕ ДА СЕ ЖЕНИ

Кармически свързаният човек трябва да се ожени, за да се разплоди... Божественият закон е да се даде плод добър... (A3 ВИ ИЗБРАХ - 191 - изд. 1995 г. София).

Хубаво, Природата няма нищо против това, тя е за това, да се женят хората, но когато дойдем до онзи разумен човешки живот, има други правила, които човек трябва да спазва. Той не трябва да ходи по пътя на животните. (ЗАВЕДОХА ИСУСА - изд. 2008 г. - 101).

Кой трябва да се жени? - Само онзи, който е умен, добър и здрав. Той ще създаде здраво и добро поколение. (опорни ТОЧКИ НА ЖИВОТА - 128).
Който разбира живота, може да се жени; който не го разбира, да не се жени. Който е богат, силен, учен, да се жени; който е беден, слаб, невежа, да не се жени. Женитбата е велик акт, който изисква подготвени хора. (устойчиви веЛИЧИНИ - 109).
Женитбата е само за високонапреднали хора, умствено и духовно. А тъй, с няколко класа само, това не е човек за женене, за създаване на поколение. Според Божественото учение човек може да се жени, след като свърши отделения, прогимназия, гимназия, университет, а след това и специализация. (езикът на ЛЮБОВТА - 78)
Всяка мома преди да се ожени, трябва да се свършила четири факултета и да знае да меси хляб. (заведоха исуса – изд. 2006 г. - 101).
Само онзи може да се жени, който носи Любовта в себе си. (ОПОРНИ точки НА ЖИВОТА -159).
Женитба, определена от Природата, подразбира, разумно съчетаване на двама души, на двама приятели, да свършат известна работа с успех. (МЕТОДИ ЗА САМОВЪЗПИТАНИЕ - 213).
Вие сте дошли на Земята да дадете живот другиму. Някои искат да се женят, да народят деца - Защо? Ще ви кажа защо: искат да се оженят, защото са вече уморени, не могат да вършат друга работа, като се оженят, ще им се роди син или дъщеря, които ще довършат тяхната работа, някой казва: „Аз не искам да се женя” - ще рече, ти си силен, но не можеш ли да свърши сам работата си, трябва да се ожениш. (сила и живот – ІІ том - изд. 2006 г. - 189).
Двама или трима, събрани в чие име? - В името на Любовта. Които са разбрали туй учение, те са дошли до Божествената същина, отдето именно започва растенето. (СИЛА И ЖИВОТ - IV серия - 281).

ЖЕНИТБА - БРАК

В къщата, дето бил Христос с учениците си се разисквало върху брака - един от най-важните социални въпроси. (ДАЛИ МОЖЕ - 167). 
Старайте се най-първо да имате най-малко един добър приятел. И да ви кажа как да си избирате вашите добри приятели. В старо време, тази формула, която аз ще ви кажа, 20 години трябваше да седите в школата в Египет или във Вавилон, за да ви я кажат. Като срещнете един ваш приятел, най-първо ще го обикнете. И туй го знайте. В този ваш приятел ще намериш една добра черта, която да е постоянна, винаги да я държиш в ума си. Понеже тази черта ще постави една основа между него и вас. Най-първо - Любовта, след туй, щом намерите тази основна черта в характера, след туй ще се постараете в едно успокоително състояние да погледнете дали с този ваш приятел ще може да работите или не. Щом вашият ум е тих и спокоен и сърцето ви е тихо и спокойно, да знаете, че колкото времето минава, и условията ще се подобряват и ще ви съдействуват за добро. И невидимият свят ще ви помага и всичко ще тръгне по мед и масло механически, но вие двамата ще бъдете в сила да преодолеете на всички мъчнотии! На това се дължи бракът! Затова се женят мъжете. Онова, което кара мъжа да се жени за една жена, не е да образува дом, но той иска да постигне нещо. Мъжът търси една жена, за да постигне нещо. И жената търси мъжа, за да постигне нещо. И то е право. Подигането на човешката душа, подигането на ума на човека и ума на жената, подигането на сърцето на жената и сърцето на мъжа, подигането волята на мъжа и волята на жената, това е смисълът засега в сегашния ни живот. Ако моят ум не се повдига, не се възвишава, не се облагородява и ако моето сърце не се повдига и облагородява, тогава животът няма израз в себе си и не може да намери туй хубавото, красивото. (НЕПРИРИВНИ ПОСТИЖЕНИЯ - беседа Постижимото - изд. 1999 г. София).
Думата „брак” в различните езици има различно значение: на български език тя означава съчетание, на турски значи да оставиш нещо, а на английски „break” - да счупиш нещо. Тъй, щото, когато говорим за брака, трябва да приемем едно от трите понятия. Значи хората се женят или да се съчетаят, или да се оставят, или да счупят главите си. (ДАЛИ МОЖЕ - 167).
Тъй, както сега хората се свързват, това не е никакъв брак. Това е временна човешка връзка, която се разкъсва така лесно, както е направена. (вечно подмладяване - 7).
Женитбата е закон на самопожертване, за да добиеш своята чистота или да изкупиш своята карма, както казват индусите. (СИЛА И ЖИВОТ - IV серия - 285).
И младите и те се лъжат като старите: те знаят, че женитбата, както сега става, всичко в нея е лъжа. Ще ме извините сега. Женитбата, както сега се разбира и се практикува, е един позор на Божествения първоначален закон, на Божествения Дух, на Божествената Любов, на Божествената Мъдрост, Истина, Правда и добродетел. Съвременният брак е един позор! Аз говоря от името на Великата Божествена Любов, в която няма абсолютно никакво изключение. Един позор е бракът!... Хората не се раждат по Божествения закон, по Любовта, а се раждат по своите похоти и затова не идат хора отгоре, а от Земята, отдолу излизат повечето и се раждат, и затуй светът сега е пълен с престъпници. (СИЛА И ЖИВОТ - IV серия - 141).
Казва тя: един човек ме гледа и аз го гледам И подир два месеца се сгодяват. Но през всичкия си живот е била нещастна и прекарала много лош живот. Това е кармично свързване, то не е женитба. Под думата женитба трябва да се разбира среща на две еднакви души. (ВЕРИГАТА НА БОЖЕСТВЕНАТА ЛЮБОВ - 469).
Някой казва: аз искам да служа на Бога и не искам да се женя. Казвам: ако решиш този въпрос без Бога, ти ще бъдеш нещастен човек. Ако пък се жениш без Бога, ти ще бъдеш два пъти по-нещастен. Ако не се жениш, а се свържеш с Бога, ти ще бъдеш щастлив. Ако се жениш със съгласието на Бога, и двамата сте във връзка с Него, ще бъдете два пъти по-щастливи. Тази идея, изказана на ваш език, означава следното: всяка работа, всяка замислена идея, в която участва Божественото начало, тя е чиста, света, възвишена. Само тогава човек може да бъде доволен, каква е целта на групирането? Защо две души се групират да живеят заедно? - Те стават два полюса, през които Божественият живот се проявява. Когато някой казва, че не иска да се жени, това подразбира, че областта, в която той се движи, е нечиста. Когато някой пътник минава покрай много извори и не пие вода от тях, това показва, че те са нечисти. Пие ли вода от тия извори, те са чисти. Питам: като отидете на Небето, ще се жените ли? - Няма. Значи женитбата е страничен въпрос. Ако става въпрос за женитба, първата идея, която трябва да се има предвид, е човек да се жени за чистотата, това е истинска женитба, който не се е женил за чистотата, той е вдовец. (по бога направени - 151).

Лошото не е в женитбата, но в скритите потайни желания. Мойсей беше светия, но въпреки това - женен. Авраам, Яков също бяха свети хора, но женени. Не може да се определи дали женения или нежененият ще влезе в рая. Това се определя от живота на човека. Който прилага Любовта, Разумността, Истината и доброто, независимо от това дали е женен или неженен, той е в рая. Който не прилага тези добродетели, той е в ада. Добрият живот определя място то на човека, а не положението му на женен или неженен. Много неженени са в ада и много женени в рая. (трите родословия - изд. 1999 г. София - 207).

Под понятието „женитба” ние разбираме идеални отношения между разумни същества. Ако две реки се съединят и образуват по-голяма река, това показва, че отношенията между тях са разумни. Това ли става с хората, които се женят? Сливат ли се мъжът и жената? Образуват ли един човек, по-голям, по-пълноводен, с повече живот? Ако това не става, хората имат механическо разбиране за женитбата. (закони на ДОБРОТО - 109).
Женитбата е една висока работа, която човек трябва да извърши безпогрешно. Не е шега работа да заемеш мястото на баща и майка и да създадеш хора около себе си, да заемеш мястото на Бога, Който създава. Това е една велика работа. Друго не ти останало, че ще ставаш майка или баща... Знай, че работата, която предприемаш, е свещена. Ти трябва да я изпълниш с всичкия си ум, с всичката си душа, с всичкото си сърце и с всичката си воля. Благодари на Бога, че те е поставил на това почетно място. (път на зазоряване - 179).
Три вида женитби има: едни, които се извършват на Небето, други - на Земята, и трети - в ада.; едни извършени от Бога, други от хората, а трети от дявола. Всеки брак установен от Бога, ще донесе любов, мир и радост в дома; между мъжа и жената винаги ще има съгласие, лоша дума няма да се чуе; те ще прекарат блажен живот. Всеки брак, установен от хората, има за цел тяхното усъвършенстване; помежду им ще има търкане, докато се изгладят, защото два остри камъка брашно не мелят. Тази женитба не е Божие творение, а човешко; според ума на човека ще бъде и работата му. Когато Господ създава нещо, като всемъдър, Той всичко добре нарежда; когато хората нареждат нещо, те ще го наредят така, че все ще има търкане между тях, което е необходимо за самоусъвършенстване, за изглаждане на характерите им. Когато пък дявола жени хората, тогава в къщи има раздор, разврат - всичко най-лошо. Дом, в който има такъв живот, там женитбата е станала от дявола. (ДУХЪТ И ПЛЪТТА - 98).
Истинското съединяване или съчетаване не става на Земята. Тук не стават никакви бракове, никакви женитби. Това, което хората наричат брак, женитба, е друго нещо, по-скоро сделка, поставена на известни условия и интереси. (ДАЛИ МОЖЕ - 167).
Покажете ми един мъж или една жена, които никога да не се си казали горчива дума, никога да не са си отправили помежду си крив поглед. Нека всеки си отговори, какъв е неговият брак: съединяване, оставяне или строшване на главата. Повечето бракове са оставяне или строшване на главата. Малко бракове представят съединяване или съчетаване. (ДАЛИ МОЖЕ - 167).
Между затвора и женитбата има нещо общо - това са обикновени процеси, еднакви, но с различни имена. (свещени думи НА УЧИТЕЛЯ - изд. 1993 г. София - 84).
Хората познават жененето, но не и женитбата, която представя свещено сближение между две души, между които има не само една, но безброй допирни точки. Това свещено сближение подразбира преливане на душите една в друга. Преливането на душите изключва всякакво съмнение, всякакво недоверие, всякакво недоразумение. (мнозина казваха - 145).
В духовно отношение бракът подразбира връзка между две души. Душите се свързват в името на Любовта. (вечно подмладяване - 7).
Женитба, т. е. разумно съчетаване на душите става само в духовния свят. (новият ЧОВЕК - 248).
Само тази връзка е вечна и неразривна. Това значи истински брак. (вечно подмладяване - 7).
Женитбата е метод за повдигане на човечеството. В такъв случай има смисъл да се ожениш: ще повдигнеш синовете и дъщерите, които си родил. Ако с женитбата не можете да повдигнете поне една душа, откажете се поне временно от това. (ликвидация на века - 18).
Защо се женят хората? - Да станат проводници на великия Божествен живот. (божественият и човешкият свят - 295).

В онзи свят няма женитби. (акордиране на човешката душа - І т. - 45).
Женитбата е колкото благословение, толкова и нещастие. Ако се ожениш за ангел, който може да те повдигне, женитбата е благословение. Ако се ожениш за една паднала душа с цел да я повдигнеш, но се намериш в ада, тази женитба носи ред нещастия. Ако можеш да извадиш една душа от калта и да я повдигнеш, ожени се. Ако не можеш да я повдигнеш и тя те завлече в ада, по-добре не се жени. (ликвидация на века - 18).
Някои мислят, че предназначението на момата и момъкът е да се женят, да раждат деца, да ги отглеждат и т. н. Истинското предназначение на момата и на момъка е да познаят Бога. (служене, почит и обич - 310).

Горко на онази мома, която се омъжи за момък, който не почита майка си и баща си; горко на онзи момък, който се ожени за мома, която не почита майка си и баща си; Мома и момък, които почитат майка си и баща си, и Бог ги обича и благославя. (СИЛА И ЖИВОТ - II том - изд. 2006 - 319).

Когато напуща бащиния си дом, момата трябва да благодари на майка си и на баща си за всичко, което е получила от тях, и да каже: Аз отивам сега да слугувам на своя възлюбен. Като свърша работата си при него, пак ще се върна при вас. Каквото придобия ще го донеса във вашия дом. Бащата и майката ще благословят дъщеря си, ще я изпратят при нейния възлюбен да слугува и да учи. По същия начин трябва да постъпи и сина. (КЛЮЧЪТ НА ЖИВОТА - 262).
Бракът подразбира една велика Божествена идея, която може да се приложи само с един свещен трепет и то тогава, когато хората придобият това единство, когато мъжът и жената не гледат един на друг с пренебрежение. Друга картина трябва да изпъкне в умовете на хората, да знаят, че са изпратени на Земята като спасители на човечеството, като творци на новото в света. (ЗАВЕДОХА ИСУСА – изд. 2008 г. София - 358).
ЕДНОБРАЧИЕ

Когато си слязъл от небето, ти си поел задължение към своята жена да й помогнеш, да я повдигнеш. Пред Господа ти си обещал да се ожениш за тая жена, да й бъдеш верен. (новият човек – 136).
Мъжът трябва да има една жена - това е учението, многоженството не се позволява. (СИЛА И ЖИВОТ - ІІ том - изд. 2006 г. - 133).
За всеки мъж е определена само една жена. Имаш ли много жени, развратът хлопа на вратата ти. (новият човек -136).
Многоженството е един недъг на човечеството, един голям недъг, който се дължи на отклонение на човешката душа от правилния път. (ПЪТ НА ЗАЗОРЯВАНЕ - 549).
Хора, които се женят за една, за втоpa и трета жена, в моите очи са като Антон Праведни, и те няма да придобият никаква мъдрост... Антон Праведният след като издал строга заповед: Всеки, който се улови в прелюбодеяние, да се екзекутира, казал: „Всичко в света можах да победя, но пред очите на красивата жена не можах да устоя и паднах.” (СИЛА И ЖИВОТ - III серия -151, 152).

Аз бих желал да видя един момък или една мома, които да са целомъдрени. Не привидно да са целомъдрени, но принципиално, вътре, в душата си. Аз не говоря за външността на нещата. Който и да е от нас, в себе си трябва да признае тази велика Истина. Ама ще кажете: „Толкова низко да съм паднал! Аз съм като другите хора, аз не виждам своята чернота”. (ДВАТА ПРИРОДНИ МЕТОДА - изд. „Фотинов” София - 233).

Еднобрачие се изисква днес. Една жена или един мъж трябва да имаш, да можеш да се справяш с положението, в което се намираш. (ценната дума - 152).
ПРЕДИМСТВА ПРИ БРАКА

Добре ли е човек да се жени? - При днешните условия на живота по-добро нещо от женитбата няма. - Защо? - Като се ожени човек, ще се освободи от всички илюзии на живота и ще помни какво значи женитба. Когато се ожени, човек влиза в реалностите на живота. (лъчи на живота - 334).
Че имаш жена, деца, това не са спънки, това е една привилегия. Господ ти създал една работа. Досега ти си се занимавал само със себе си, а това е една работа - да се занимаваш с други, с жена, с деца. Двама да живеят е по-добре. Най-мъчното е да живее сам човек. (беседи. обяснения и упътвания от учителя - 1922 г. - 147).
Някоя жена казва: „Добра съм, но не мога да правя Добро” - Оженете я за един лош мъж и тя ще стане светица. Обратно - оженете една лоша жена, която зло не прави, за един много добър човек и тя ще се повдигне. (сила и живот – ІІ том - изд. 2006 - 139).

Добро неща е женитбата, но ако има в нея нещо ново. Ако донесе новото в света, женитбата има смисъл. Остане ли в старото, тя е безпредметна. Старото създава драми и трагедии в живота. И човек започва да съжалява за жертвата, която е направил. Той жертва ценното, за безценното. (трите РОДОСЛОВИЯ - изд. 1999 г. София - 254).

НЕДОСТАТЪЦИ ПРИ БРАКА

Майката казва: „Дъще, нашата култура е култура на скръбта. Ти ще станеш богата, ще имаш къща, за да разбереш скръбта, за да разбереш живота. Ще се ожениш, за да изпиташ скръбта”. Дойде някой велик Учител, казва: „Не, няма да се жениш”. Всички велики Учители казват, че не трябва да се жениш. И великият Учител е прав. Ще ви кажа защо великият Учител е прав. Майката казва: „Ти ще се ожениш, скръбта ще трябва да учиш”. Ще ти турят венец на главата. Този венец е венец на скръбта!... И при това майката казва, че добре се е наредила дъщеря й?, работата й? е уредена. Не, не, не само че не се е уредила, но сега настава часът на скръбта. И какво учат майките дъщерите си? - Много хубаво учение! Нека забогатяват! И аз казвам: Нека забогатяват, с малко не може, с милион, два, три, десет и повече! Колкото повече забогатееш, толкова по-добре ще научиш скръбта - ще имаш и ще загубиш. Лъжливостта в това учение е там, дето майката мисли, че като има дъщеря й? къща, като взима един красив момък, че ще е щастлива. Колкото момъкът е по-хубав, толкова по-нещастна ще бъде дъщерята, толкова по-добре ще научи скръбта. Колкото поздрав е, толкова повече жени ще има. Красивият момък с една жена не се задоволява. Ще ми говорите за морал! (ДВАТА ПРИРОДНИ МЕТОДА – изд. „Фотинов” София - 463).
Не само хората се женят, но и духовете се женят. „И тази хубава!” Вие имате особени понятия за женитбата. Когато един възвишен дух слезе на земята и се облече в материя, и той е оженен. Той тегли нагоре, тя тегли надолу. Има велики духове, които от години са ги хванали техните възлюбени и ги държат. И той пъшка, и тя пъшка. „Где е - казва той, - онази свобода, по-рано беше добре, лесно се движех, а сега какво ми е, аз си зная.” Канят го другарите му на разходка. „Не, ще се върна вкъщи.” - „Защо?” - „Чака ме жена ми.” (ДВАТА ПРИРОДНИ МЕТОДА - изд. „Фотинов” София – 301).

Коя жена и кой мъж са свободни? Само момъкът и момата са свободни. Омъжената жена и жененият мъж не са свободни, те не могат втори път да се женят. (УСЛОВИЯ ЗА РАЗУМНИЯ ЧОВЕК - 97).
Бог изпраща хората на Земята свободни, да се чувстват независими и да живеят като князе. Какво правят те? Намерят някой мъж или някоя жена и се обвързват - те изгубват свободата си и падат по-долу от княз, после се оженят - стават обикновени, най-после се развеждат - стават за посмешище на хората. (СИЛА И ЖИВОТ - II том - изд. 2006 г. - 243).
Брак, който не дава свобода, той е робство. Любов, която не създава свобода, това е едно робство. Това е една проказа... Както, Бог ни е създал, така трябва да си останем - с една вечна свобода (ПО ОБРАЗ И ПОДОБИЕ БОЖИЕ - изд. 1998 г. София - 254).
Това, което хората наричат женитба, е само предговор за женитбата. Казвате: „Знаем какво значи да се ожениш. Ще раждаш деца и то с големи страдания”. (НОВИЯТ ЧОВЕК - 248).
Какво нещо е женитбата? - Ограничение. (БОЖЕСТВЕНИЯТ И ЧОВЕШКИЯТ СВЯТ - 295).
Като се ожените за някого, вие трябва да му слугувате. (ако говоря – ІІ т. – 214).
Има ли нещо лошо в женитбата? - Нищо лошо няма в женитбата, но който се ожени, трябва да напусне рая. Бащиният дом е раят за момата. Същото се отнася и за сина. Женитбата е фалшив надпис. Като се жени човек, дават му табела, на която е написано, че влиза вече в Божествения свят, да учи. Вярно е, че човек учи в женитбата, но не е вярно, че влиза в Божествения свят. Какви по-добри уроци може да получи жената от мъжа и мъжът от жената? Какви по-добри уроци могат да получат родителите от децата? (БОЖЕСТВЕНИЯТ И ЧОВЕШКИЯТ СВЯТ - 323).

Младият, който иска да се жени, за да бъде щастлив, се заблуждава. Той ще бъде толкова щастлив, колкото и английският реформатор Йоан Веслей. Оженил се за една добра християнка, която на другия ден още му казала: „Сега вече аз заповядвам. Няма да се срещаш със сестри, да им проповядваш. Тук аз съм сестра, мене ще слушаш! На третия ден след женитбата си, той казал на своите приятели: „Не струва човек да се жени!” Той си казвал: „Наистина не трябва човек да се жени за сестра, която има предвид само себе си и своето щастие. (НОВАТА МИСЪЛ - 69).

Мъжът е Слънцето, а жената - Земята. Ето защо, когато момъкът казва, че обича една мома и желае да се ожени за нея, той се заблуждава. Може ли Слънцето да се ожени за Земята? Може ли то да я прегърни и целуне? Истинската женитба подразбира изливане на чувства, но от далеч, както се разговарят Слънцето и Земята. Между хората не е така. Мъжът иска жена му да бъде постоянно около него, да знае какво прави, с кого се среща и т. н. Какъвто е мъжът, такава е и жената. И жената иска от мъжа същото, каквото той от нея. Това са неестествени, неправилни отношения между хората. (новата мисъл – 72).
Мъж и жена се оженят, но след две-три години жената го изтощи, разсипва, уморява го и втори път се оженва. Уморява и втори мъж, оженва се трети път, но и с него става същото... Случва се и обратно: мъж не може да живее с жена - в него първият принцип (разрушителният) е надделял и като вземе жена, ще я умори. За такъв мъж и за такава жена вторият принцип (градивният) трябва да е толкова силен, че да се уравновеси с първия. (СИЛА И ЖИВОТ - ІІ том - изд. 2006 г. - 217).

Кажете си, че вашият мъж е благороден, пълен с Любов, с Мъдрост, Истина, нежен, великодушен, герой, винаги готов да се жертва за вас, а че тоя, който ви бие два-три пъти на ден, той е привиден мъж, той не е истинския ваш мъж. (ВЕРИГАТА НА БОЖЕСТВЕНАТА ЛЮБОВ - 459).
Някой казва: „Аман от моята жена” - тя не ти е жена, тя ти е слугиня. Твоята жена е благородна, от царско произхождение - нейната душа е пълна с Любов, готова да се жертва за теб. Тази, която те изнудва, тя не ти е жена, тя те лъже. (ВЕРИГАТА НА БОЖЕСТВЕНАТА ЛЮБОВ - 460).

Не обръщайте внимание, че вашият мъж или вашата жена са лоши. Те са съсредоточили ума си надолу, а не към Бога, а трябва да го съсредоточат към Него, към Виделината - Той е, който ще ви изведе към Виделината. (веригата на божествената любов - 459).
ДОМ - СЕМЕЙСТВО

Една от най-силните думи в българския език е „УМ” Тя произлиза от древната дума „ом” Всичко най-хубаво в Природата е турено в „ом”. Думата „дом” има този слог. Това е свещен слог... „Ом” е това, което съдържа всичко, „ом” е Светлина. (АКОРДИРАНЕ НА ЧОВЕШКАТА ДУША - I том, изд. 1999 г. София - 283).
Думата „дом” има няколко смисъла: някой път има физически смисъл, а някой път - духовен. Под думата дом всякога разбираме нещо идейно. На Земята най-възвишеното. най-идейното, това е домът. Следователно, домът, туй възвишеното, трябва да бъде съграден разумно на Земята. Основата на дома е майката и бащата, стените на този дом са децата, а покривът, керемидите и другите неща са всички ваши приятели, които ви съчувстват. За да се съгради домът човек трябва да вярва в разумното в света. (СИЛА И ЖИВОТ - V серия - 109).

Семейството е нещо Божествено, а не както е сега, то е един Божествен институт, основан на Любов и Мъдрост, а децата ще внасят Истината. И тогава ще имаме Законкост, Правда и Истина - едно идеално общество. Внесат ли ги, тогава Бог е в този дом, ще имаме един дом според новото учение и ще дадем един пример на света, как трябва да се живее... Тогава ще имаме светлина в дома, и тогава едно верую ще има - верую на Любовта, верую на Мъдростта и на Истината, и всички ще живеем по това верую. И ще бъдем братя и сестри в Господа... Не да ме послушате, а прилагайте, прилагайте! (СИЛА И ЖИВОТ - V серия - изд. 1923 г. София – […]).

Дом не може да се създаде, ако няма един от членовете да дава от любовта си на другите, които възприемат, да оценяват тази любов. (ПЪТ НА ЗАЗОРЯВАНЕ - 331).

Няма по-велико щастие за един дом, ако мъжът пребъдва в заповедите на Бога и в Неговата Любов, а жената - в заповедите на своя мъж. Защо се разстройват семействата? Защото нито мъжът, нито жената изпълняват обещанията си. Мъжът обещава, че ще държи и ще пребъдва в Божиите заповеди, но като се ожени, всичко забравя - започва да пие, да гуляе с приятели и всичко пропилява; жената казва: „С такъв мъж не мога да живея.” Следователно семейство, в което мъжът не пребъдва в Божиите заповеди, а жената не пребъдва в заповедите на мъжа си, е осъдено на смърт. Ако мъжът не пребъдва в Божиите заповеди и не изпълнява Волята му, и жената е свободна да не изпълнява заповедите на мъжа си; обаче, ако мъжът изпълнява Божията воля и пребъдва в Неговите заповеди, а жената не пребъдва в Любовта на мъжа си, отговорността пада върху нея. Това е проповядвал Христос на своите ученици. (СИЛА И ЖИВОТ - II том - изд. 2006 г. „Бяло Братство”, София - 491).

Бащата и майката са важни. Това трябва да го разберете. Те съставят дома. Ако вие имате тази идея, плачът щеше да престане. Който иска да знае как може да престане плачът, той трябва да разбира какво нещо е майката и какво - бащата и да ги цени. (най-голям в ЦАРСТВОТО НЕБЕСНО - 240).
Какво е нужно за развитието на дома? Взаимно уважение и почитание между членовете. Жената трябва да уважава мъжа си, мъжът трябва да уважава жена си и децата трябва да уважават и почитат родителите си. (новата мисъл - 71).
Бащата и майката се радват само на онези деца, които имат Истината в себе си. Обича ли детето да полъгва, те скърбят. (СИЛА И ЖИВОТ - V серия - изд. 1923 г. София - […]).
И ще казвате тъй: в нашия дом трябва да царува пълна Истина - без никаква лъжа, пълна Любов - без никаква омраза, пълна Мъдрост, пълна Правда, пълна Доброта. (СИЛА И ЖИВОТ - IV серия - 154).
Този дом, в който бащата и майката са били целомъдрени, в пълния смисъл на думата, там са се раждали най-добрите, най-разумните и гениални деца. (пътят на ученика - 137).
СЪВМЕСТЕН ЖИВОТ

Вие казвате: „Не искаме сами да живеем, дотегна ни самотният живот.” Не е лошо да се ожени човек, но той трябва да знае, че в самотния живот има едни изкушения, а в семейния живот има други изкушения. (ако говоря - ІІ т. - 214).
Да се приближиш към някого, подразбира приближаване към целта, която той преследва, а не приближаване по разстояние. Да се приближават хората към целта, която преследват, подразбира примиряване на противоречията в техния живот. Да се приближават по разстояние, това значи да се натъкват на нови противоречия. Вижте на какви грамадни разстояния се намират слънчевите системи една от друга. За да не стане сблъскване между една и друга слънчева система, Природата ги е поставила на такива разстояния, че всяка система да се движи свободно в своя път. На същото основание и човешкият дух е свободен, смел и решителен, докато има на разположение голямо пространство, в което може да се развива. (добри навици - 143)

Една къща 4 на 7 метра е такава, че дотяга да гледате жена си. Дето погледнеш, все жена ти! Като някой облак пред тебе насреща ти и ти казва: „Мен ще гледаш!” Ако трябваше Бог да направи така, то трябваше да създаде само една жена и само един мъж, да се гледат и да няма други. Не щеше да създаде другите жени! А пък сега има милиони мъже и милиони жени. (запалена свещ - 217).

Каква любов е тази, която се мени? Докато не се е оженил, момъкът казва на момата: „Умирам за тебе”. Като се ожени за нея, той й казва: „Умирам от тебе”. (езикът на любовта - 67).
Тук на Земята вие се жените и разженвате, стават цели спорове. (запалена свещ - 217).
Някой ще вземе една мома насила, че тя ще хароса; (ще преуспее) с него! Това са човешки понятия. Аз често съм слушал какво казва майката на сина си. В повечето случай майките са виновни. Майката дава два различни урока: на сина си дава един урок, а на дъщеря си - друг урок. Майката казва: Синко, ти ще държиш юлара на жена си - няма да я пущаш на свобода. Като майка тя разсъждава добре, но понеже ще става свекърва, и да не би снахата да завладее сина й, тя казва: Ти ще държиш добре юлара. Ако видиш, че тя иска да те води, ти ще вземеш някога и тоягата, тя трябва да име страх от тебе. Жената, ако няма страх от мъжа си, къде ще й отиде краят. Такъв беше татко ти с мене. Такъв урок дава майката на сина си. Питам: Какъв урок е този? Майката трябва да каже на сина си: Ти ще обичаш снаха ми, т. е. жена си, както мене си обичал. Както мене си слушал, така и нея ще слушаш. Така искам аз да бъдеш към жена си. Тогава кой е крив, че като дойде младата жена в дома на младоженеца, двете жени се карат? Майката е виновна, тя дава лош пример. От друга страна бащата е виновен за дъщеря си, ако тя е нещастна. Лоши съвети й е давал преди да се омъжи за богат чорбаджийски син. Той й е казвал да мълчи, да се подчинява, да се прави на скромна, да покаже умение и сръчност, да уважава родителите на момъка и чак като се уреди работата, тогава да прави, каквото иска. Това не е култура, така не се говори. Това са заинтересувани хора. Бащата трябва да извика дъщеря си и да й каже: Дъще, не се жени за мъж, който още на другия ден ще те направи нещастна, ще те направи слугиня. Ако ти доброволни искаш да му станеш слугиня, добре, но ако той иска да станеш слугиня, не се жени за него, защото аз те родих свободна и свободна трябва да останеш. А да станеш игра на другите, никога! Така трябва да каже бащата на дъщеря си. (живият хляб - 277).

Да се ожени човек, това е най-важната служба, която може да приеме. (заветът на любовта - ii т. - 39).
Ако момъкът не служи на своята възлюбена и ако момата не служи на своя възлюбен, Любовта не може да се прояви между тях. Любов без служене не е истинска любов. Първото качество на Любовта е даването. (опорни точки на живота - изд. 1942 г. София - 200).
Жената не трябва да чака да донесе нито баща й, нито мъжът й, а да се надява на своите сили. Мъжът не се е оженил, да донася вкъщи. Това не е женитба. Истинската женитба е сдружаване между двама млади, да работят идейно. Ако жената разбираше така брака, тя би се старала да облекчи мъжа. (СИЛА И ЖИВОТ – III серия - 115).

Двама души като се обичат така трябва да бъде: един час мъжът ще бъде мъж, а пък жената - жена. А пък втория час мъжът ще бъде жена, а жената - мъж. И ще се сменят постоянно. И ако така се сменят ще живеят ангелски. Но ако жената иска да бъде винаги жена и ако мъжът иска да бъде винаги мъж, тогава ще има стълкновение. За да обичаш някого, трябва да си готов да вземеш неговото положение и той трябва да вземе твоето положение. (запалена СВЕЩ - 251).
В бъдеще, ако жената готви в понеделник, мъжът ще готви във вторник, жената - в сряда, мъжът - в четвъртък, жената - в петък, мъжът - в събота, жената - в неделя и т. н. Така ще се редуват. Така ще се редуват не само в готвенето, но и прането. В понеделник ще пере мъжът, във вторник - жената и т. н. приемат човешките сърца. (живият хляб - 25).

Хората разбират криво идеята за калугерството. Всеки човек, който живее добре с жена си, той може да бъде калугер. Всеки човек, който има добри деца, може да бъде калугер... „Ама искаме да има единство между хората.” Щом като един дом не е разделен, когато любовта е в единение, не е разделена, това е калугерство. Когато любовта в един дом е разделена, жената я тегли за себе си, мъжът я тегли за себе си, децата я теглят за себе си, това не е калугерство, това е един светски живот. Сега са се отделили, калугерите на едно място, калугериците на друго място. Щом калугерите и калугериците се отделят, работата става опасна. (път на зазоряване - 184).
Някоя жена се оплаква от мъжа си и казва: Не го обичам вече, направи ме нещастна. - Остави го тогава - Ама кой ще ме храни? - А, това вече не е брак, а наложничество! Бракът е нещо идеално, Божествено. Когато искате да влезете в Царството Божие, не трябва да роптаете, че Бог ви е дал привидно лош мъж. Щом роптаете, Бог ви отговаря: Вие сами си избрахте този мъж; не ви го избрах аз. Вие искате от мен да го направя по-добър, без вие да сте станали по-добри. (петимата братя - 188).

Една жена, която е живяла двадесет години със своя мъж и е носила неговия тежък ярем, готвила му е и той я е малтретирал, а тя всичко е понасяла с търпение, ще бъде светица; така е и с мъжа: един мъж, ако понася търпеливо всички несгоди, предизвикани от жена му, ако тя го малтретира, той ще бъде друг светия - такива мъже и жени на Небето ще бъдат светии. (сила и живот – ІІ том - изд. 2006 - 264).
Мъжът и жената представят души, които са излезли от Бога. Освободете мъжа от неговата форма, както и жената от нейната форма и наблюдавайте как те ще се обичат като души. Като съберете тези две души и ги слеете в една, тяхната светлина ще се увеличи два пъти повече. Същевременно и топлината на тия две души ще се увеличи два пъти... Едновременно с това ще се увеличи и тяхната интелигентност, както и всички останали способности. Докато между душите не става такова съчетание, бъдещата култура няма да се […]. (праведният - 63).
Какво представя мъжът и какво - жената? Слънцето, което грее отгоре и дава условия на зрънцето да расте, е мъжът. Следователно зрънцето трябва да се бои, да не се лиши от светлината, да престане да расте. Близо ли е Слънцето до зрънцето? Такива трябва да бъдат отношенията на мъжа към жената. Каквато е любовта на Слънцето към зрънцето и на зрънцето към Слънцето, такава трябва да бъде любовта на мъжа към жената и обратно. (ценното из книгата на великия живот - 46).
Мъжът не се е научил да обича и за това жената го учи да обича. И Писанието казва: „Вие мъже, обичайте жените си.” Мъжът е длъжен да обича жената. Жената е длъжна да почита мъжа си. (АКО ГОВОРЯ - І том - 87).
ЛЮБОВ И БРАК

Женитба, която не се основава на любов, няма нищо общо с разумните отношения между душите. (закони на добРОТО - 110).
Сегашната форма на женитбите на хората представлява човешко учреждение, а не Божествено. Любовта между хората е Божествена проява, а женитбата е човешки порядък на нещата. (лъчи НА ЖИВОТА - 259).
Да се ожени човек, това още не значи, че Любовта го е посетила. (езикът на любовта - 66).
Между мъжа и жената трябва да има една вътрешна обмяна. Ако вие бихте били ясновидец, щяхте да видите, че не е физическото, което храни човека. Но от всеки човек излиза нещо от вътре. От всеки човек излиза една Божествена сила. Тази сила е, която привлича хората. Когато се обичате и мислите, че се обичате, от вас излиза Божествената Любов, която хората обичат. Ти обичаш едного заради Божественото, което излиза от него. Той те обича заради Божественото, което излиза от тебе. Щом Божественото не изтича - престава Любовта. (по образ и подобие божие - 611).

Всяка любов, която не трае дълго време, е резултат на животинско състояние, на неустойчивостта на човека, на змията в него. (учение и работа - 51).
Знайте, че любовта, която не гради, е животинска... Колко моми и момци, с благородни мисли и желания, се разочаровали в любовта! Колко моми и момци са посягали на живота си след женитбата си! Защо се разочарова момата? - Защото не намира в своя възлюбен онези елементи, необходими за нейното развитие. И момъкът се разочарова от своята възлюбена по същата причина. (ВСЕ ЩО Е ПИСАНО - 44).

Всеки човек се намира под влиянието на змията, т. е. на животинското в себе си. Дълго време трябва да работи в съзнанието си, за да се освободи от това влияние. (УЧЕНИЕ И РАБОТА - 43).
Когато ние говорим за полова любов, любов между маже и жени, това е запад. Това е слизането в един свят по-долен. Тогава както човек слиза от Божественият свят в човешкия - в половата любов човек слиза в един още по-низш свят, дето трябва да работи. (пътят на ДОБРОТО - 363).
Сладострастието, то е гробът на Любовта - колко млади моми и момци са отишли преждевременно в гроба от него! Любовта е хармония, а сладострастието отрова... Сладострастието спъва Виделината (СИЛА И ЖИВОТ - II том - изд. 2006 - 160).

Кой е пътят към любовта? - Отричането от учението на змията и тръгване в пътя на Любовта, който Христос и до днес сочи на човечеството. (учение и работа - 53).
Моми, когато ги любят десет-петна-десет момци, започват да се корят, да се надигат и стават нещастни. (сила и живот - II том - изд. 2006 - 274).
Ако двама момци обичат една мома, как ще разрешат въпроса? Днес го разрешават чрез убийство. Защо единият да не отстъпи момата на другия и от далеч да й се радва? (сила и живот - ІІ том - изд. 2006 - 160).

Защо любите двама? Един ви беше достатъчен. (сила и живот - II том - изд. 2006 - 274).
Момата не си дава сърцето, докато не се роди у нея любов. Старите хора често казват: „Вие се оженете, пък любовта после ще се появи” - това е лъжливо учение. Докато не любите, не се женете. (СИЛА И ЖИВОТ - ІІ том - изд. 2006 - 114).

Съвременните моми и момци се женят, за да се осигурят. Господ не ви е пратил на света да се осигурявате, пратил ви е да се учите. (СИЛА И ЖИВОТ - ІІ том - изд. 2006 - 111).
Жената казва: „Ще го взема, ще се оженя за него, защото е богат, има десет хиляди лева приход и къща” - тази жена взема, но не дава, тя не може да направи мъжа си щастлив. Мъжът казва: „Аз се ожених за нея, защото е богата, макар и да е грозна” - и този мъж не може да направи жена си щастлива, защото всяко учение, което взема, а не дава, не може да прави хората щастливи, (сила и ЖИВОТ - II том - изд. 2006 - 161).
Някой богат момък се влюбва в някоя бедна мома, тя може да е бедна, но има богатство скрито в нея, то е изразено в нейното лице... Богатството е скрито в нашия мозък, в нашата мисъл, в нашето сърце. (сила и живот - ІІ том - изд. 2006 - 160).
Желая в бъдеще, когато момъкът и момата се женят, да не се питат обичат ли се, или не - това са въпроси, които Любовта не търпи. Често момъкът и момата се женят, без да се обичат, а казват, че се обичат - това не се позволява. Любовта изключва всякаква лъжа и лицемерие. Не питайте обичате ли се, но питайте онзи, за когото се жените, готов ли е да се жертва за вас. (сила и живот – ІІ том изд. 2006 - 289).
Истинската Любов подразбира доброволно даване - доброволна жертва от страна на двамата. Докато се оженят, момата и момъкът са готови на всякакви жертви един за друг. Щом се оженят, те изменят отношенията си, никой не е готов за жертва. (БОЖИЯТ ГЛАС - 195).
Онзи, който обича, в него има готовност, да даде всичко, с което разполага. Следователно, ако момата и момъкът да пожертват всичко, каквото имат, един за друг, те се обичат. Опита ли се единият от тях да скрие нещо за себе си, те опорочават любовта си. Любовта не търпи никаква измама, никаква лъжа, никакво съмнение и недоверие. Тя е чиста, свята, непорочна. (божият глас – 21).

Женитбата е второстепенно нещо. Мислете върху същественото - Любовта. (НОВИЯТ ЧОВЕК -189).
Някои мислят, че колкото са по-близо един до друг, толкова повече се обичат. Обаче, като се оженят те виждат, че не излиза така. (езикът на любовта - 66).
Ако мъжът иска да живее добре с жена си, нека я остави свободна, да се проявява като самостоятелен човек, а не да изпълнява чужда воля и чужди предписания... Ако мъжът е недоволен от жена си, че не върви по неговите лични изисквания, той е на крив път. (сила и ЖИВОТ - II том - изд. 2006 г. - 497).
Съвременните хора имат криво понятие за Любовта. Те смесват чувствата и страстите си с Любовта. Те се влюбват, женят се и мислят, че това е любов. (ВЕЧНОТО БЛАГО - 44).
Беззаконие и престъпление е да се жениш без любов! (беседи, обяснения и упътвания от учителя - 1922 г. - 148).
Когато момата не може да постигне своя идеал, т. е. не може да се омъжи за онзи, когато обича, тя казва, че ще умре - това подразбира, че тя иска да влезе в Любовта, но Любовта не се постига със смърт. (сила и живот - II - том - изд. 2006 г. – 286).
Мъжът никога не трябва да се жени за жена, която не обича, за която не е готов да пожертва всичко. Жената никога не трябва да се жени за мъж, когото не обича, за когото не е готова да пожертва всичко. (божественият и човешкият свят - 76).
„Без тая мома не мога да живея.”. Чудно нещо! Преди две години казваше, че не можеш без нея, а сега я отхвърляш. Това не е любов... Истинска Любов е оная, която придружава човека всякога и навсякъде... Тя остава при всички условия една и съща. (новият светилник - 126).
Нямате ли любов, нито женитбата има смисъл, нито раждането. Ако вие родите син или дъщеря, които не обичате, ще имате големи изпитания с тях. Защо ви са такива деца? (божественият и човешкият свят - 77).

На какво се основава онова учреждение на брачния живот? Кое подбужда майката и бащата да слугуват на децата си? - Там Любовта се проявява и без пари служат. На какво се основава бракът? Там мъжът и жената слугуват един на друг без пари. И единият се жертва, и другият се жертва... Не е лесно да служиш с любов. (заветът на любовта - ІІ т. - 147).
На жените пожелавам да бъдат пълни с Божията Любов, да носят идеята за прилагане на Любовта и дето отидат, да носят аромат със себе си - да пръскат благоуханието на Любовта. На мъжете желая да внесат доверие във всички жени - да разчитат на тяхната дума и на обещанията им. (сила и живот - ІІ том - изд. 2006 г. -500).
„Ако държите моите заповеди” - това се изисква от мъжа; „Ще пребъдете в любовта ми” - Това се изисква от жената. Аз пък казвам: жената да пребъдва в Любовта, а мъжът да държи заповедите на жената. (сила и живот - ІІ том - изд. 2006 г. - 500).
Вселената е едно голямо семейство. По тоя образец е създадено и малкото човешко семейство. Изучавайте великото семейство - Вселената, за да създадете и малкото семейство по тоя план. Законите на Вселената трябва да бъдат закони и на малкото семейство. Всеки член от семейството трябва да си зададе въпроса: Живее ли Бог в моето семейство? - По какво се познава присъствието на Бога? - По свободните отношения между членовете. (начало на мъдростта - 153).
Много рядко ще срещнете, такива, които са готови да се услужват с любов и търпение, ако единият от тях заболее и се задържи на леглото няколко години. Една българка гледала болния си мъж цели двадесет години и всякога казвала: „Един момент даже не ми е дотегнало да му услужвам.” - Защо. – „Обичам го.” Тази българка носела Божественото в себе си - Любовта. (СИЛА И ЖИВОТ - II том - изд. 2006 г. - 406).

Когато ние влизаме в областта на Божествената Любов, отношенията между хората няма да бъдат никакви други освен отношения към души. Най-хубавото състояние е това, което изпитва човек, когато някой го обича. Каквото друго и да казвате, това е най-хубавото състояние - да ви обичат и да мислят добро за вас, да те обича някой, да мисли добре за тебе, да те чувства в сърцето си и да ти даде пълна свобода - няма по-хубаво състояние от това. (НАЙ-ГОЛЯМ В ЦАРСТТВОТО НЕБЕСНО - 605 - изд. 1999 г. София).
НЕЗАКОННА ЛЮБОВ

Неестественият живот, тъй наречената скрита, незаконна любов, която упражняват някой мъже и жени, действа разрушително върху сърцето и върху ума... Всяко нещо, което не ражда, няма плод или зародиш в себе си, е грях. Една жена, която сводничи, блудства, без да ражда, прави грях. Зачатието изкупва греха. Всяко действие, което не носи живот в себе си, е престъпно прахосване на Божествената енергия. (сила и живот - I серия - 76).
Сегашните хора вървят към голямо размножаване, а с размножаването заедно се увеличават и страданията. При това положение животът става още по-несносен... Хората трябва да се увеличават пропорционално на тяхната разумност. (НАЙ ГОЛЯМ В ЦАРСТВОТО НЕБЕСНО – изд. „Жануа-98” 1999 г. София - 244).
Чистотата да бъде възлюбената на всеки мъж! Чистотата да бъде възлюбеният на всяка жена! Намери ли я, отдалеч да се спре пред нейния свещен образ и само да я изучава и съзерцава. Придобиете ли тази чистота, вие сте във връзка с висшия свят с Първичната Причина. Само този свят има постоянство и устойчивост. За вас са важни устойчивите неща. Какво по-хубаво от това, да знаете, че има едно разумно същества в света, което ви обича всякога: и когато спите или сте будни и когато сте болни или бедни, учени или прости и когато сте богати или бедни. Няма по-хубаво нещо от това, да знаете, че отношенията на това същество към вас са всякога едни и същи. (по бога направени - изд. 1929 г. София - 150).

ВЗАИМООТНОШЕНИЯ В БРАКА

Засега семейният живот представя институт, основан на ред закони и правила, които трябва да се изучават. (часът на любовта - 42).
Тези две сродни души са двата полюса, дето се ражда животът. Само когато намериш душа, сродна на твоята, която да съставлява противоположния полюс на твоя живот, само тогава ще има растене и ще започне истинската еволюция. (СИЛА И ЖИВОТ - IV серия - 277).
Човек трябва да бъде виртуоз, за да живее добре в семейството си. За това се изисква голямо знание. (заветът НА ЛЮБОВТА - ІІ том - 148).
Каква е задачата на жената? Да повдига първо себе си, а после - мъжа. Добрата и красива жена представлява идеал за мъжа. - тя внася подтик в него към възвишеното, заставя го да мисли, а същевременно внася мир и спокойствие в душата му. Задачата на мъжа е да повдигне първо себе си, а после - жената. Той трябва да прояви силата на своя ум, за да застави жената да работи. Каквото каже тя, мъжът трябва да го изпълни; ако днес обещае нещо, а утре не го изпълнява, той е подобен на баба, която на всяка стъпка спира и не може да върви напред... Каже ли мъжът на някой мома, че я обича, той трябва да докаже истинността на своите думи. (сила и живот - ІІ том - изд. 2006 г. - 500).

Моето най-голямо желание е навсякъде по домовете да има отношения, каквито са между учителите и господарите. Децата да бъдат и добри ученици, и добри слуги. Учениците да слушат учителите си, а слугите - господаря си. Научиш ли на това нещо децата си, внесеш ли между тях тази идея, дъщерята ще слуша майка си, а синът ще слуша баща си. (СИЛА И ЖИВОТ - III серия - 191).

Ти казваш, мъжът е глава и той трябва да заповядва. Не. Един час, една минута трябва да заповядва мъжът, и после - жената. После пак мъжът и тъй нататък. Десният крак - стъпвам аз и турям всичката си тежест на жената. Мъжът на левия крак се подчинява отзад. Следващия миг жената е отпред, а мъжът отзад, е слуга. Единият е положителен, а другият е отрицателен. Единият носи товар, а другият почива... Някой път ще заповядваш, а някой път ще се подчиняваш. Няма да ходиш все с левия или с десния крак напред. Това значи - няма да бъде само господар, а другият само слуга. Тогава човек само куца, няма онова свободно движение. Ако ти не си свободен да се изказваш както трябва, ти не си свободен, ти си инвалид. И ако ти не можеш до мислиш както трябва, ти си инвалид. И ако ти не можеш да чувстваш както трябва, ти си инвалид. И ако не можеш да пристъпваш както трябва, ти си инвалид. (ако говоря – i том - 79).
Като се съберат мъж и жена да живеят заедно, единият от тях трябва да бъде учител, а другият - ученик. Но вие ще започнете да се борите за първенство. Ако мъжът ви има тези вибрации, които могат да повдигнат вашия ум, дайте нему място на учител. Жената ще каже в този случай: Аз не обичам да се подчинявам. - Знаете ли какво значи думата „подчинение”? - Да се подчиняваш, значи да възприемеш енергията и да я обработваш. То е култура. Това значи да изработваш известен предмет. (сила И ЖИВОТ - III т. - 182).

Ако си женен, в тебе живее жена ти, която те обича. В жената живее мъжът й, който я обича. Следователно мъжът прави това, което жената в него прави, жената прави това, което мъжът в нея прави. Мъжът мисли, че е господар на себе си, че той се проявява. И жената мисли същото. (новият светилник - 12).

Една жена като започне да измъчва мъжа си, ще го изгуби... И един мъж ще изгуби жената, ако я измъчва, (запалена СВЕЩ - 249).
Когато се оплаква мъжът от жена си, че хапе, Господ какво ще направи? Ще я чукне, тя ще умре, и той ще се освободи. Когато жена се оплаква от мъжа си, Господ какво ще прави? Ще го чукне и мъжът умира. Не се ли познавате, не се женете. Не познаваш ли мъжа си, не се жени; не познаваш ли жена си, не се жени. (СИЛА И ЖИВОТ - II том - изд. 2006 г. - 227).

За да живеят добре, жената трябва да счита мъжа си даровит, гениален човек, но и мъжът трябва да счита жена си за гениална. Престанат ли да се считат гении, техният живот се разваля. (ЛЪЧИТЕ НА ЖИВОТА - 265).

Сродни души са ония, които всеки момент повдигат и облагородяват характера си. (ЕСТЕСТВЕН РЕД НА НЕЩАТА - 22).

Ако ти се ожениш за една жена и й се начумериш един път само и я изгълчиш, бракът е опорочен, опозорен. То не е брак, свършва се вече. Тогава, като се жениш, ще знаеш: по отношение към жена си в твоята душа, в твоя ум и в твоето сърце няма да влезе нито една горчива мисъл, нито едно горчиво чувство, нито една горчива дума. Ти в своя ум ще имаш мисли за нея като за едно божество. (БЕСЕДИ, ОБЯСНЕНИЯ И УПЪТВАНИЯ ОТ УЧИТЕЛЯ - 1922 г. - 301).

Някой момък се оженва за една добра, нежна, деликатна мома, но след няколко години той изважда брадвата си и започва да я точи върху нейното корито; точи брадвата и нарежда: „ти не трябва да бъдеш внимателна, деликатна, нежна към хората.” Днес точи брадвата си, утре я точи, докато най-после възлюбената му се развали и огрубее - как да не се развали, когато на гърба й постоянно точи брадви. Същото става и с момъка. (СИЛА И ЖИВОТ - том - изд. 2006 г. - 456).

Възлюбената страда от своя възлюбен, но не доброволно. Тя пъшка, мъчи се, търси начин да се освободи от него. За предпочитане е възлюбената да напусне къщата на своя възлюбен, отколкото цял живот да се карат и да се гледат накриво. Друг е въпросът, ако тя може доброволно, с любов да остане при него, да делят скърбите и мъчнотиите си в живота. Тя седи при него и си мисли, че ще го възпита, ще го облагороди. Лъже се. Невъзможно е да възпиташ един човек, ако той сам не желае да се възпита. (божественият и човешкият свят - 231).

Един изпаднал руски княз се оженил по любов за една млада, красива мома от високо произхождение. В първите дни след сватбата той често целувал своята възлюбена, но тя огладняла, пожелала да яде - хляб искала. „Не поцелуем ся!” - казал й той. „Гладна съм!” - възразила възлюбената. "Ну целуем ся!" Днес да се целунем, утре да се целунем - тя изгубила разположението си към своя възлюбен, любовта й изстинала. (сила и ЖИВОТ - II том - изд. 2006 - 476).
Някои млади се вземат по любов, отиват на църква, свещеникът им чете молитва, всички ги целуват. След един месец те се разделят – „тигърът” им взел невестата или младоженеца. Ако стане развод между тях, те са обезсолели (нямат достатъчно прана) и такива хора не трябва да се събират на едно място Тези хора са обезсолели. (сила и ЖИВОТ - II серия - изд. - 2006 г. - 330).
Не си поставяйте за задача да възпитавате един мъж или една жена. Единственото нещо, което не може да се възпитава, това е жената; единственото нещо, което не може да се възпитава, това е мъжът. Тъй, щото, дойдете ли до мъжа и до жената, не ги възпитавайте, оставете ги такива, каквито Господ ги е създал. Ако искате да ви е мирна главата, не ги възпитавайте. Нека мъжът се проявява такъв, какъвто си е; нека жената се проявява такава, каквато си е. Ако искате да възпитавате мъжа и жената по нов начин, да ги измените, те ще станат два пъти по-лоши, отколкото са сега. (божественият и човешкият свят - 261).
Мъжът обича жена си, но я ревнува (това е типично българско) само ако погледне към друг, той ще й каже: „Ти защо го поглеждаш?” Жената обича мъжа си, но и тя го ревнува и ако поглежда към други жени, тя го пита: „Ти защо я погледна?”... Злото не е в поглеждането, а в пожелаването, което се явява... Следователно, докато нямаме доказателства, не трябва да се боим от нищо. (СИЛА И ЖИВОТ - II том - изд. 2006 г. - 124).

Някоя жена не обича мъжа си и обиква друг мъж; или мъжът не обича жена си, обиква друга жена. Оня, който се счита изоставен, намира, че това е грешно, неправилно. Добре е, наистина, и двамата да се обичат, но Любовта не се подчинява на човешки закони. Добре е жената да обича мъжа си, но как да го обича, ако той я бие всеки ден? (СИЛА И ЖИВОТ - II том - изд. 2006 г. - 160).

Някоя мома иска да се ожени и казва: „Ще се оженя за този момък, ще родя няколко деца, ще ги възпитам добре, ще се отнасям добре с мъжа си и т. н.” Добре мисли момата, теорията й е права, но логиката й е крива - момъкът за когото мисли да се ожени, е развален човек, тя не може да го изправи... Това не е за обезсърчение, но трябва да знаете, че кривият човек не може да се оправи... Досега никоя мома не е оправила един крив мъж, нито един момък не е оправил една крива жена. Единственото същество, което може да оправя кривите мъже и жени, момци и моми, това е майката... Кога майката може да направи това? Не след като роди детето си, нито като бременна, а най-малко сто години преди да стане майка. (сила и живот - II г. - изд. 2006 г. - 439, 440).

Жениш се за една жена. За колко години ти е дадена? - Може да ти е дадена за една година, може да ти е дадена за пет години, за 20 години или най-много за 120 години. След това тя трябва да се освободи от тебе. (заветът на любовта - ІІ т. - 222).
За да се издържи изпита, не се допуща абсолютно никакво колебание. Когато жената срещне красив мъж, окото й не трябва да трепне. Тя трябва да остане девствена, нищо да не я съблазнява. (новият човек - 139).

Когато мъжът срещне жена, сърцето му трябва да се изпълни със свещен трепет, да вижда Бога в нейното лице. И когато жената срещне мъж, умът й трябва да се изпълни със светлина, да вижда Бога в него. Светът ще се оправи, когато мъжът и жената бъдат брат и сестра, когато станат истински приятели. (служене, ПОЧИТ И ОБИЧ - 310).

Да бягаме от живота, да бягаме от жените, това е калугерство. Ако бягаш от жените, какво търсиш при майка си? Какво търсиш при сестра си? Няма защо да бягаш от жената. Ще я приемеш такава, каквато е. (вечно подмладяване - 51).

Само в истинската Любов, във Виделината ще има разбиране между мъжа и жената. Жените трябва да знаят да казват: „Като моя мъж няма друг мъж”; и мъжът да казва същото за жена си - то е правилно схващане. (веригата на божествената любов - 461).
С нашия морал сме смешни: чисти отвън, а нечисти отвътре... Безбрачието е на черната ложа - да ядат и пият, без да дават плод. (A3 ви избрах - изд. 1995 г. - 191).

Ако момъкът се ожени и може цял живот да издържа жена и деца, защо да не поддържа една мома, като своя сестра, без да се жени за нея? Той ще живее на единия край на света, тя - на другия, но ще й помага. (служене, почит и обич - 308).

Може един момък да помага, да издържа една мома - сестра духовна, да поеме грижата за нейното образование, възпитание, и ето той е свързал сърцето си с тази сестра. Венчавката, кръщавката е от попа, а животът е от нас. Человек трябва да се освободи от закона, от догмата. (a3 ви избрах - 191 - изд. 1995 г. София).

Светът се нуждае от идейни хора, които да живеят в чистота. (служене, почит и обич - 308).
Отношенията между мъже и жени ще бъдат прави. Аз наричам „жена” тази, която като има един мъж, да се не съблазни в него никога, да не му изневери никога. Аз наричам мъж онзи, който никога не изневерява на жена си. Като ме слушате, казвате: „Тъй, тъй е”. Да, но като е тъй, сега не може, отначало трябва да започнете. Трябва да турите Любовта като основа и да приемете тази великата светлина на Божествената Мъдрост. Силата на една жена седи в това, като срещне един мъж, да го подигне, а не да го понижи. Една жена понижава ли един мъж, зная какъв е нейният характер. А всяка жена, която като срещне един мъж и тури в него един благороден импулс, зная каква е тя. Всеки мъж, който като срещне една жена, тури в нея един благороден подтик, този мъж е добър. У нас има грехове, наследени от миналото. Ние трябва да се освободим от тези грехове, и можем да се освободим. (двата природни МЕТОДА - изд. „Фотинов” София - 468).

Аз наричам мъж онзи, който може да застане на страната на слабите... И тъй, мъжът всякога трябва да застане на страната на слабия, на онеправдания. Това е мъж! Това е благородство. Аз наричам жена само онази, която може да превързва раните на страдущите. А всички жени трябва да се заемат да превързват не само тези обикновените рани, но и необикновените. (ДВАТА ПРИРОДНИ МЕТОДА - изд. „Фотинов” София - 243).

Ще кажете: Може ли човек да живее сам, неженен? - Едно трябва да знаете: и като женен, и като неженен, човек всякога е сам. Чрез женитбата човек губи и онази малка свобода, с която по-рано е разполагал. Ние не сме против женитбата, но имаме предвид истинската женитба, която подразбира разумно съчетание на души, а не сливане на полюси. Двата пола, мъжки и женски, представят два полюса, между които животът се проявява. Полюсите на живота не трябва да се сливат, нито да се сближават, но да стоят на разстояние, за да могат силите на живота правилно да се проявяват. Благодарение на сближаване на полюсите се явяват неестествени болезнени състояния и страдания между хората. Понеже мъжкият принцип е активен, той е внесъл в живота много енергия, много капитал, който няма условия да се използва. Мекият елемент, т. е. женският принцип, отсъства днес в света, вследствие на което се проявяват повече грубите сили или енергии. Ако хората продължават да живеят по стария начин, те ще се раждат и умират, без да внасят в света голямо подобрение. Нов живот трябва да се внесе между хората. (СЛУЖЕНЕ, ПОЧИТ И ОБИЧ - 308).

Светът ще се оправи, когато мъжът и жената бъдат брат и сестра, когато станат истински приятели. (СЛУЖЕНЕ, почит и ОБИЧ - 310).

РАЗВОД

Новото учение изисква всички да прилагат Любовта, Разумността, Истината и Добродетелта и като женени, и като неженени. Ако жената се омъжи и мъжът и пречи да изпълнява Божията воля, по-добре е да остане сама, неомъжена. Ако мъжът се ожени и жена му пречи да следва Божия път, по-добре да остане сам, неженен. Ако нежененият мъж или жена, ако не могат сами да изпълняват Божията воля, по-добре да се оженят и двамата заедно да служат на Бога. Изучавайте нещата от гледището на възвишения живот - на живота на Духа, а не от физическо гледище, от гледището на плътта. (трите родословия - изд. 1999 г. София - 207).
Когато кажат, че някой напуснал жена си, казвам: „Изхарчил е човекът всичко, което тя е донесла от баща си и понеже няма повече, той иска развод”. Защо не могат да живеят заедно? - Защото жената има голяма греда в окото си, иска да го обсеби, да не мисли за никоя друга жена... Като се оженила, тя започнала да иска това-онова, харчила безразборно. (СИЛА И ЖИВОТ - III серия -114, 115).
Сега на някоя жена е натегнал мъжът и си казва: „Учителят право говори, аз ще го напусна”. Не, не, аз не говоря за това. И някой мъж, като му дотегнала жената, и той иска да я напусне. Аз не поддържам това, а говоря по този въпрос принципиално, вътрешно. (сила и живот - V серия - старо издание – 381).
В съвременния свят жените не трябва да плачат... - Как? - Не бива да сложи цигулката си долу и да плаче. Не бива да казва: „Защо се аз ожених за този мъж?” - Никой не те е вързал, ти сама се върза. Този мъж насила ли те взе? Ти обиколи света... заради него. Колко писма любовни си му писала: „Без тебе не мога да живея.” И застави го да се ожени за тебе, а после казваш: „Защо се ожених?” Ти си се свързала и хубаво си направила, че си се свързала. Сега ще научиш втория процес: разумно да се развържеш. Връзване, какво е връзване? - Когато аз туря пръста си на цигулката, то е любовта, след туй една малка пауза, пренасям един тон от една позиция в друга, следователно, мъдростта ще влезе да турне разлика между тоновете, да ги разедини, да ги тури в хармония. (СИЛА И ЖИВОТ - IV серия - изд. 1922 г. София - 265).

Каже ли мъжът, че не може да търпи жена си и иска да я напусне, той ще направи голяма грешка, която мъчно може да се изправи. Защо? Защото има предвид друга жена. Той мисли, че втората жена ще бъде по-добра от първата. Всъщност, каквато е първата, такава е и втората. Друг е въпросът, ако той иска да напусне жена си, но не търси втора. По-добре е, като се е свързал веднъж, да не се развързва, докато не реши задачата си правилно. Ако човек се жени и развежда, без да мисли сериозно по този въпрос, той изпада в смешно положение. (ценната дума - 69).

Ако си се оженил, ти си направил една погрешка, ако се разведеш, ще направиш две погрешки. (път на зазоряване - 462).

Аз съм много ясен в това. „Да напусна жена си”, казваш, не си доволен от нея, но - да и оставиш всичкото си имане, ще я осигуриш и ако спечелиш нещо, пак ще й го дадеш, за себе си нищо не задържай. Ще й кажеш: „Всичко ти давам, но само да ме оставиш свободен”. Сегашният мъж продаде имането си, тури парите в касата и отиде да служи на Бога. То е отлично „служене”! Казва: „тъй е рекъл духът!” Не, не, тъй никога не е рекъл духът. Па и жена, която иска да я осигурява мъжът й е последната изменница в света! Няма нищо по-скверно в света от това - жени, които се женят, да правят това с цел да ги гледат мъжете, да ги осигурят. Това ли е женитба? Следователно вие не уповавате на Бога, а сте направили от мъжа си един кумир да ви гледа. И затова се яви смъртта. Затова умират мъжете, които направиха жените си кумири на себе си, затова умират и жените. И когато идете при мъжа, гледате дали е оставил нещо. Това са търговски сделки, но защо не си направите договор тогава? „Тъй казал Господ” - не е казал това Господ, това са вашите названия. Трябва да различим Божественото от човешкото, ако искаме да имаме в бъдеще една култура не само на думи. И не само да кажат, че това учение е в облаците, а туй, за което аз говоря, може да се приложи в обществото, навсякъде. Има начини, има и методи, за да ме разберете право. Навсякъде трябва да се тури Правда. (СИЛА И ЖИВОТ - V серия - старо издание - 381).
Като не могат да живеят мъжете и жените добре, те искат да се развеждат и питат: „Трябва ли да се развеждаме.” Ако става за Божественото, казвам: С Божественото в себе си, не се развеждай, но с човешкото, можеш да се развеждаш. Божественото дръж, а с човешкото можеш да се развеждаш. Човек едва сега е почнал да прави опити да живее с Божественото. (НАЙ-ГОЛЯМ В ЦАРСТВОТО БОЖИЕ - изд. 1999 г. София - 402).
НОВИЯТ МОРАЛ

Да ви приведа един пример от съвременния живот. Той не е из българския живот, а из живота на западните народи. Някой си виден английски лекар, на име Амзел, имал единствена дъщеря, на която майката се поминала още в младини. Той посветява целия си живот за дъщеря си, дава и? отлично образование и възпитание. Между 70 ÷ 80-годишната си възраст той започва вече да слабее и очаквал сега дъщеря му да посвети живота си заради него. Обаче дъщеря му се влюбва в един граф и графът и? казва така: „Аз искам да напуснеш баща си и да дойдеш с мене”. Известно време тя се бори вътре в себе си, но после решава да напусне баща си и излезва. Очаква я той ден, два, три, идва най-после един господин и му казва: „Дъщеря ти замина с еди-кой си граф”. - „Как, дъщеря ми, за която съм посветил целия си живот, да скрие всичко това от мене и да не ми каже нито една дума!” И започват ония сълзи да текат. Питам, защо дъщерята напусна баща си? Това морално ли е? Може ли след това тя да се надява да живее със своя възлюбен един живот с благословение? - Никога! Дъщеря, която при такива условия напуща баща си, тя не може да има никакво благословение. Тя ред поколения ще има проклятието на съдбата. Мислите ли, че онзи възлюбен граф, който отнема дъщерята от бащата при такива условия, е благороден? - Не е благороден. Казвам: Мислите ли, че ако един човек ви отдели от Бога, от вашия Баща, и вие отидете в света да благувате с него, та ще имате Неговото благословение? Не, ред поколения ще имате страдания, ще носите нещастията със себе си. Ще кажете: „Няма морал!” Не, в никакъв случай няма да жертваш висшите интереси на своята душа за благото на този свят! „Ако ти дадат всички блага на този свят и ти пожертваш интересите на душата си за тях, ти си един пигмей”, казва Христос. (двата ПРИРОДНИ МЕТОДА - изд. „Фотинов” София - 460).

Вие трябва да градите новия морал, не оня морал, за които се пише в еди-кои си книги, но вечния, Божествения морал, които е абсолютно неизменен, т. е. в него няма никакво изключение... В Божествения морал се намира абсолютната мярка на нещата. Тъй е. Сега вие, които сте една жена долу на Земята, горе в духовния свят сте мъж. А мъжът, който е мъж тук, на Земята, в духовния свят е жена. Сега ще ви кажа, защо мъжът не трябва да ругае жената. На Земята тя е слаба, а той силен. Ако той я опозори тук на Земята, него пък ще опозори жената, която е горе на Небето. А щом го опозори горе на Небето, всичката слава се губи. И като се казва: „Жени почитайте мъжете си,” подразбира се този велик принцип, че вашите мъже са горе, на небето. Да ги почитате, това значи да знаете, че вие сте силни и вашата сила е горе, а не на Земята. А вашата погрешка е, че вие търсите силата от мъжа си тук долу, на Земята. Някой казва, че в жена му седи силата. На мъжа силата е в неговата жена, която е горе. Следователно, мъже и жени на Земята, трябва взаимно да се обичате и почитате. Следователно има едно прекръстосване... И жената трябва да бъде абсолютно чиста. Знаете ли защо жените трябва да бъдат чисти? Понеже вие жените, като се огретите на Земята, огрешавате вашия мъж горе, оцапвате великия принцип. И, следователно, вие сами си създавате своите нещастия. Сега някои допущат, че като бил той мъж, неговият грях не се хваща. Следователно, мъже и жени трябва да живеят абсолютно чист и свят живот, без никакъв примес от площадския морал. Мъжете казват: „Може и иначе.” Може, но тогава ще си натрупат една карма, от която ще страдат ред поколения, и децата им, и внуците им, и ще се питат: „Защо са тия страдания?”... И тъй, всички мъже и жени сте равни. Едни горе, а други долу. Жената, която е слаба на Земята е силна на Небето; а мъжът, който е силен на Земята, е слаб на Небето. Следователно, тия величини се уравновесяват. И тогава тази любов трябва да почне отгоре надолу и да се преплете с мъдростта. По същия закон трябва да живеете всички. Жената във всеки един мъж на Земята трябва да вижда своя мъж; и мъжът във всяка жена на Земята трябва да вижда своята жена. Разбирате ли? Така той трябва да обича всяка една на жена на Земята, разбирате ли? Това е моралът, а вън от това - всичко е тиня. И никакъв друг морал в света не съществува. (сила и живот – ІV серия - 131).
Ако мъжът е недоволен от жена си, че не върви по неговите лични изисквания, той е на крив път - това не е Христовото учение. Христос е проповядвал Любов и Свобода. Там дето Любовта отсъства, съществува насилие... Нека двама мъже направят следния опит: единият да напише закони и правила, по които да се ръководи жена му, а другият да я остави свободна, да живее по свое вътрешно, дълбоко разбиране. Когато човек се ръководи не от писани закони, а от своето разумно сърце, всякого резултатите са добри. (СИЛА И ЖИВОТ - II серия – изд. Б. БРАТСТВО - София - 2006 г. - 497).

БРАКЪТ В БЪДЕЩЕ

Иде новата култура на света, която ще съедини двата принципа - на мисълта и на Живата. Тя е култура на Милосърдието или културата на Любовта. Първата култура е била на Мъдростта, втората - на Правдата, а третата - културата на Любовта. Тая култура ще съедини мъжа и жената в едно цяло. Ще кажете, че съединяването подразбира обезличаване. Не е така - да се съединиш, това значи да се увеличиш, да се хармонизираш, да станеш по-силен. Българите поддържат девиза: „Съединението прави силата”; една дума липсва на тоя девиз: „Съединението в Любовта прави Силата.” Стремете се всички към това съединя​ване - мъже с жени и жени с мъже - съединяване в името на великата Божия Любов. (СИЛА И ЖИВОТ - II серия - изд. - 2006 г. - 157).
За в бъдеще мъжете и жените няма да се женят, но ще се съчетават като души, ако искат да създават ново поколение, което да бъде носител на нови идеали, на нов живот. (ПРАВЕДНИЯТ - 64).
В бъдеще, когато шестата раса дойде на земята, кандидатите за женене ще се подготвят специално. Те ще отидат на небето, в специална школа за обучаване на кандидатите за женитба. Те ще прекарат в това училище десет години. Като свършат този курс, ще ги изпратят на Земята, дето могат да встъпят в брак. Който няма диплом от този университет, няма право да се жени... Когато момата и момъкът се оженят, в момента, когато са най-щастливи, ще дойде делегация от Венера, да вземе жената. Те ще въздишат един за друг, но при щастлив живот при красиви отношения. (ДЕЛАТА БОЖИИ - 90).
Млада мома, например, има желание да се ожени. - Защо? - За да стане помощница на Бога, да свърши една работа. В това отношение, желанието й е добро, но тя не знае как да приеме това същество, което иде в дома й. Тя трябва да знае езика му, да знае, как да му готви, как да го учи. Не е достатъчно само да се каже, че двама се любят. Влюбването подразбира изучаване на небесния език. Ще кажете, че това не е нещо особено. Особено е, не е нещо обикновено. Да знаеш как да готвиш на новороденото, как да го храниш, как да му говориш, да знаеш отде иде и какво носи в себе си, това е велика наука. (вечно подмладяване - 37).

В бъдещата култура ще се позволява да се раждат само две деца, не много както сега, едно момче и едно момиче. След като родят децата, бащата и майката ще бъдат свободни. Майката ще вземе мъжкото дете, бащата - женското. Единият да отиде на единия край на Земята, другият - на другия край и ще си пишат любовни писма... За мен е странен съвременния начин на живот на мъжа и жената. (живият хляб – 163).

Който не може да живее като брат и сестра, той не може да бъде гражданин на новото Царство на Земята. (служене, почит и обич - 129).

